༄༅། །དཔལ་མོ་ལུགས་ཀྱི་སྨྱུང་གནས་ཀྱི་ཆོ་ག་གཞན་ཕན་ཐུགས་རྗེའི་ལྕགས་ཀྱུ་ཞེས་བྱ་བཞུགས་སོ། །

ན་མོ་གུ་རུ་ལོ་ཀེ་ཤྭ་ར་ཡེ། རྣམ་འདྲེན་སྟོན་པ་ཡོངས་ཀྱི་སྤྱི་གཟུགས་ཁྱོད། །བསྐལ་མང་གོང་ནས་འགྲོ་དོན་མཐར་ཕྱིན་ཀྱང༌། །ད་དུང་བོད་འབངས་ཡོངས་ཀྱི་ལྷ་སྐལ་དུ། །བཞེངས་པའི་ངོ་མཚར་མངའ་བ་དེ་ལ་འདུད། །གང་གི་སྒྲུབ་ཐབས་ཟབ་ཁྱད་ཅི་ཆེ་ཡང༌། །གཞན་ཕན་རླབས་ཆེན་བྱང་ཆུབ་སྤྱོད་པའི་ལམ། །དཔལ་མོའི་ལུགས་ཀྱི་སྒྲུབ་ཐབས་འདི་ལས་གཞན། །མེད་ཕྱིར་སྨྱུང་བར་གནས་པའི་ཆོ་ག་བཤད། །ཅེས་ཡིད་ཆེས་ངེས་པས་མཆོད་པར་བརྗོད་པ་དང༌། རྒྱུ་མཚན་སྨོས་ཏེ་དམ་བཅའི་ཚིག་གིས་མཚམས་སྦྱར་ནས། འདིར་དགེ་སློང་མ་དཔལ་མོའི་ལུགས་ཀྱི་ཐུགས་རྗེ་ཆེན་པོ་བཅུ་གཅིག་ཞལ་གྱི་སྒྲུབ་ཐབས་སྨྱུང་བར་གནས་པའི་ཆོ་ག་མཁན་ཆེན་ཤཱཀྱ་རཏྣའི་ཞབས་ཀྱིས་ཆོག་ཁྲིགས་སུ་མཛད་པ་འདི་ཉིད་ཤིན་ཏུ་བསྡུས་པའི་དབང་གིས། དེང་སང་གི་སྨྱུང་ཆོག་མཁན་རྣམས་ཀྱི་མོས་བློ་དང་མཐུན་པར་མཚམས་སྦྱོར་ཁ་སྐོང་འོས་པ་རྣམས་ཀྱིས་ཟུར་བརྒྱན་ཏེ་མཐར་ཆགས་སུ་བཀྲལ་བ་ལ་བསྡུས་པའི་དོན་གསུམ་སྟེ། སྔོན་འགྲོ། དངོས་གཞི། རྗེས་ཀྱི་བྱ་བའོ། །དང་པོ་ལ་གཉིས། སྦྱོར་བ་བཅས་བཤམ་ཀྱི་ལག་ལེན་དང༌། གསོ་སྦྱོང་གི་ཕྱག་ལེན་བཤད་པའོ། །དང་པོ་ནི། ཐོག་མར་གནས་ཁང་བྱི་དོར་བྱས་ཤིང་འཕན་གདུགས་བླ་བྲེས་སོགས་ཇི་ལྟར་འབྱོར་བའི་རྒྱན་བཀོད་དང༌། དཀོན་མཆོག་གི་རྟེན་སྤྱི་དང་ཁྱད་པར་ཐུགས་རྗེ་ཆེན་པོ་བཅུ་གཅིག་ཞལ་ཀྱི་སྐུ་བརྙན་བྲིས་འབུར་གང་རུང་བཀྲམ་པའི་མདུན་དུ། སྟེགས་གཙང་མར་མཎྜལ་ལ་བ་བྱུང་ལྔ་དང་དྲི་བཟང་གི་ཆུས་བྱུག་པའི་སྟེང་རྡུལ་ཚོན་གྱི་པདྨ་འདབ་མ་བརྒྱད་ལྟེ་བ་དཀར་པོ། ཤར་སྔོ། ལྷོ་སེར། ནུབ་དཀར། བྱང་ལྗང༌། མཚམས་བཞི་མཛེས་ཚོན་ཕྱོགས་བཞི་དང་དབུས་སུ་ཟླ་གདན་ལ་ཚོམ་བུ་དཀར་དམར་གཉིས་བརྩེགས། ཕྱོགས་བཞིར་རང་མདོག་གི་ཚོམ་བུ་རེ་བཀོད། རྡུལ་ཚོན་མ་འབྱོར་ན་རས་བྲིས་སམ་མེ་ཏོག་གི་ཚོམ་བུ་བཀོད་ཀྱང་རུང༌། དེའི་མདུན་པདྨ་འདབ་བརྒྱད་བྲིས་པའམ་མེ་ཏོག་གི་ཚོམ་བུའི་སྟེང་བུམ་པ་དྲི་བཟང་གི་ཆུས་སུམ་གཉིས་གང་བ་ལ་རིན་ཆེན་ལྔ་དང༌། འབྲུ་ལྔ། སྨན་ལྔ་བཅས་བྱ་རྒྱུད་བུམ་རྫས་བཅོ་ལྔར་གྲགས་པ་བླུགས། དར་དཀར་པོའི་མགུལ་འཆིང་དང་འབྲས་བུ་བཟང་པོའི་ཤིང་གིས་ཁ་བརྒྱན་པ་གཟུགས་རིང་གིས་བགེགས་བསྐྲད་ནས་བཀོད། གཏོར་ཁྲིའི་སྟེང་འདས་གཏོར་པདྨ་བཞི་ལྡན། ཆོས་སྐྱོང་དང་གཞི་བདག་གི་དཀར་གཏོར་གཉིས་དང་ཀླུ་གཏོར་གཅིག་བཅས་བཤམས། ཆོ་ག་ཚར་གསུམ་ལ་འབུལ་རྒྱུའི་ཁ་གསོ་མཐེབ་ཀྱུ་དང་ཚར་རྗེས་མ་ལ་འབུལ་རྒྱུའི་ཆ་གསུམ་བཅས་འདུ་བྱ། མཆོད་པ་ཚོགས་ཞིང་དང་མདུན་བསྐྱེད་གཉིས་དཀྱིལ་འཁོར་གྱི་གཡས་ནས་འགོ་བརྩམས། བདག་བསྐྱེད་གཡོན་ནས་འགོ་བརྩམས་པ་བཅས་མཆོད་པ་རྣམ་བདུན་ཕྲེང་ཚར་གསུམ་བཤམས། རྗེས་མཆོད་ཁ་གསོ་བྱས་པས་འཐུས། སློབ་དཔོན་གྱི་མདུན་བསངས་ཆུའམ་ལས་བུམ་གང་རུང་བཀོད། གཞན་ཡང་མཆོད་པའི་མཎྜལ། ཁྲུས་ཆས། ན་བཟའ། རྒྱན། འཐོར་འབྲུ་མེ་ཏོག་བཅས་ཉེར་བསྡོགས་བྱའོ། །གཉིས་པ་ནི། ཚེས་བཅུ་བཞི་ལྟ་བུའི་ཐོ་རངས་ལ་ཕྱི་རོལ་ནས་མགོ་ལུས་ཡན་ལག་ལེགས་པར་བཀྲུས། གོས་གཙང་མ་གྱོན་ནས་ལག་རིས་མཐོང་ཙམ་གྱི་དུས་ནང་དུ་འཚོགས། སྒོ་དྲུང་ནས་དྲི་བཟང་གི་ཆུས་ཁ་བཤལ་བ་དང་ལྷན་ཅིག ཨོཾ་པདྨ་སཏྭ་ས་མ་ཡ་སོགས་བརྗོད། སློབ་དཔོན་གྱི་མདུན་དུ་གྲལ་བྱུག་རིས་སུ་བསྟར་བ་ལ། སྤྲོ་ཞིང་ནུས་ན་ངེས་འབྱུང་དང་སེམས་བསྐྱེད་ཀྱི་བསྔགས་པ་སོགས་ཆོས་བཤད་ཇི་ལྟར་འོས་པ་བྱ། བསྡུ་ན། འོ་སྐོལ་རྣམས་སྐུ་ཚེ་སྔོན་མ་ལ་བསོད་ནམས་ཀྱི་ཚོགས་གཙོ་བོར་གྱུར་པའི་དགེ་བ་རྒྱ་ཆེན་པོ་བསགས་པ་ལ་བརྟེན་ནས། ཚེ་འདིར་ཡང་དལ་འབྱོར་གྱི་མི་ལུས་རྣམ་པར་དག་པ་ཐོབ། སངས་རྒྱས་ཀྱི་བསྟན་པ་རིན་པོ་ཆེ་དང་མཇལ་བའི་དུས་འདིར་སྤྱིར་ལུས་ངག་གི་མི་དགེ་བ་སྤངས་ཤིང་སྒོ་གསུམ་དགེ་བ་ལ་འབད་པར་བྱ་དགོས། དེའང་ནམ་འཆི་ཆ་མེད་པས་ད་ལྟ་ཉིད་དུ་འབད་པར་བྱ་དགོས། ཤིན་ནས་ངན་སོང་གསུམ་དུ་སྐྱེ་ན་སྡུག་བསྔལ་མྱོང་འགྱུར་ལ་བསམ་ནས་ངེས་འབྱུང་བསྐྱེད། དེའང་རང་ཉིད་གཅིག་པུར་མ་ཟད་མཁའ་ཁྱབ་ཀྱི་ཕ་མ་སེམས་ཅན་ཐམས་ཅད་བཟོད་བླག་མེད་པའི་སྡུག་བསྔལ་གྱི་རྒྱ་མཚོ་ཆེན་པོར་ཐར་པའི་དུས་མེད་པར་བྱིང་བ་རྣམས་ཀྱི་དོན་དུ། རྣམ་པ་ཐམས་ཅད་མཁྱེན་པ་ཡང་དག་པར་རྫོགས་པའི་སངས་རྒྱས་ཀྱི་གོ་འཕང་རིན་པོ་ཆེ་ཅི་ནས་ཀྱང་ཐོབ་པར་བྱ། དེའི་ཕྱིར་དུ་ཐར་པའི་གཞི་རྟེན་ཚུལ་ཁྲིམས་ཀྱི་བསླབ་པ་ཉམས་སུ་ལེན་པར་བགྱིའོ་སྙམ་པའི་ཀུན་སློང་བྱང་ཆུབ་མཆོག་ཏུ་སེམས་བསྐྱེད་པ་དང་ལྡན་པས་གསན་པར་བྱ། དེ་ཡང་དུས་ཁྲིམས་ཡན་ལག་བརྒྱད་པའི་སྡོམ་པ་བསྲུང་བ་ནི་ཐེག་དམན་གྱི་དུས་ན། བསྙེན་གནས་ཡན་ལག་བརྒྱད་པའི་སྡོམ་པ་ཞེས་ཁྱིམ་པའི་དུས་སུ་བསྲུང་བྱ་དང༌། དེ་ཉིད་ཐེག་ཆེན་དུ་བྱང་ཆུབ་ཀྱི་སེམས་ཀྱིས་ཟིན་པའི་སྒོ་ནས་ཉམས་སུ་བླངས་ན་ཉེས་སྤྱོན་སྡོམ་པའི་ཚུལ་ཁྲིམས་སུ་འགྱུར་ཞིང༌། འདིར་འཕགས་པ་སྤྱན་རས་གཟིགས་ཀྱི་བསྐྱེད་རིམ་ལྷའི་རྣལ་འབྱོར་དང་འབྲེལ་བར་ཉམས་སུ་བླངས་ནས་གསང་སྔགས་བྱ་བའི་རྒྱུད་ཀྱི་དཀའ་ཐུབ་དང་སྡོམ་པའི་ཡན་ལག་ཏུ་འགྱུར་བ་ཡིན། དེ་ཡང་སྔོན་གྱི་རྒྱལ་བ་སྲས་དང་བཅས་པ་རྣམས་ཀྱི་མཛད་པའི་ཚུལ་གང་ཡིན་པ། དེ་ཉིད་རང་རྒྱུད་ལ་ཁྲིམས་སུ་བཅའ་ཞིང་དེ་ལས་མི་འདའ་བར་སྡོམ་པས་ཚུལ་ཁྲིམས་སྡོམ་པ་གསུམ་ལྡན་ཞེས་གྲགས་པ་ཡིན་པས་ཐེག་པ་ཆེན་པོ་ཐུན་མོང་མ་ཡིན་པའི་ལུགས་ཀྱི་གསོ་སྦྱོང་གི་སྡོམ་པ་ཞུ་བའི་ཡོན་དུ་མཎྜལ་འབུལ་བར་ཞུ། ཨོཾ་བཛྲ་བྷུ་མེ་སོགས་མཎྜལ་འབུལ་བཅུག དེ་ནས་ཁྱེད་རང་རྣམས་སྨྱུང་གནས་ཡན་ལག་བརྒྱད་པོ་གསོ་སྦྱོང་གི་སྡོམ་པ་ཞུ་བའི་སླད་དུ་ཕྱག་གསུམ་འཚལ་བར་ཞུ། དེ་ནས་ཙོག་པུར་ཐལ་མོ་སྦྱར་ནས་བཞུགས་ལ། ཐོག་མར་འདིའི་གོ་དོན་བརྡ་མ་འཕྲོད་ན་ངེས་ཤེས་མི་སྐྱེ་བས་སྡོམ་པ་ལེན་པའི་ཚིག་འདིའི་གོ་དོན་ཅུང་ཟད་སྨོས་ན། ཇི་ལྟར་སྔོན་གྱི་རྫོགས་པའི་སངས་རྒྱས་རྣམས་ནི་ཆོས་ཉིད་དེ་བཞིན་ཉིད་དང་རྗེས་སུ་མཐུན་པར་གཤེགས་པས་ན་དེ་བཞིན་གཤེགས་པ། ཉོན་མོངས་པ་ལ་སོགས་པའི་བདུད་བཞིའི་དགྲ་དང་བྲལ་བས་ན་དགྲ་བཅོམ་པ། སྤང་རྟོགས་ཀྱི་ཡོན་ཏན་ཡང་དག་པར་རྫོགས་ཤིང་མ་རིག་པའི་གཉིད་འཐུག་པོ་ལྟ་བུ་སངས་ཤིང་ཤེས་བྱའི་ཆོས་ལ་བློ་གྲོས་པདྨའི་འདབ་མ་ལྟར་རྒྱས་པས་ན་ཡང་དག་པར་རྫོགས་པའི་སངས་རྒྱས། དཔེར་ན་འཁོར་ལོས་སྒྱུར་བའི་རྒྱལ་པོའི་རྟ་ཅང་ཤེས་དེ་དག་ནི་དགྲའི་གཡུལ་དུ་འཇུག་པ་ན། གང་ན་གནོད་པ་མེད་པ་ནས་འཇུག རང་སྲོག་ཡལ་བར་དོར་ཏེ་རྒྱལ་པོ་སྲུང་བ་བཞིན་དུ། སེམས་ཅན་ཐམས་ཅད་ཐར་པ་དང་ཐམས་ཅད་མཁྱེན་པའི་ལམ་མ་ནོར་བར་སྟོན་ཅིང༌། གཞན་དོན་ཁོ་ནར་ལྷུར་ལེན་པར་མཛད་པས་ན་རྟ་ཅང་ཤེས་ལྟ་བུ། ནམ་མཁའ་དང་མཉམ་པའི་སེམས་ཅན་ཐམས་ཅད་ལ་མ་བཅོལ་བཞིན་དུ་ཕན་འདོགས་པའི་ཐུགས་རྗེ་མྱུར་བའི་ཁུར་བསྣམས་ཤིང་ཐེག་པ་ཆེན་པོ་བླ་ན་མེད་པའི་དོན་སྟོན་པས་ན་གླང་པོ་ཆེན་པོ་རང་དོན་མཐར་ཕྱིན་པས་ན་བྱ་བ་བྱས་ཤིང༌། གཞན་དོན་ལྷུར་ལེན་པས་ན་བྱེད་པ་བྱས་པ། ལས་ཉོན་གྱི་སྒྲིབ་པ་སྤང་པས་ན་ཁུར་བོར་བ། མྱ་ངན་ལས་འདས་པའི་གོ་འཕང་བརྙེས་པས་ན་རང་གི་དོན་རྗེས་སུ་ཐོབ་པ། འཁོར་བའི་གནས་ལས་མི་ཐར་བར་བྱིང་བའི་ལྟ་ངན་དང༌། འདོད་ཆགས་ལ་སོགས་པ་སྲིད་པའི་ཆུ་བོ་ཐམས་ཅད་ཟད་པས་ན་སྲིད་པ་ཀུན་ཏུ་སྦྱོར་བ་ཡོངས་སུ་ཟད་པ། ཐོག་མཐའ་ཀུན་ཏུ་དགེ་བའི་ཆོས་སྟོན་པས་ན་ཡང་དག་པའི་བཀའ། སྲིད་པའི་བཙོན་རར་ལྕགས་སྒྲོག་ལྟ་བུའི་འཆིང་བ་མ་ལུས་པ་བཅད་པས་ན་ལེགས་པར་རྣམ་པར་གྲོལ་བའི་ཐུགས། རྣམ་པ་ཐམས་ཅད་མཁྱེན་པའི་ཡེ་ཤེས་མངའ་བས་ན་ལེགས་པར་རྣམ་པར་གྲོལ་པའི་ཤེས་རབ་ཅན་དེ་དག་གིས་ཞེས་པ་ནི། གང་གི་རྗེས་སུ་སློབ་པའི་དེ་བཞིན་གཤེགས་པའི་ཡོན་ཏན་བསྟན། དེའི་རྗེས་སུ་ཇི་ལྟར་སློབ་པའི་དགོས་ཆེད་བསྟན་པ་སྟེ། རང་དོན་ཡལ་བར་དོར་བས་ན་སེམས་ཐམས་ཅད་ཀྱི་དོན་གྱི་ཕྱིར་དང༌། གནས་སྐབས་མངོན་མཐོ་ལ་འགོད་པས་ན་ཕན་པར་བྱ་བའི་ཕྱིར་དང༌། མཐར་ཐུག་ངེས་ལེགས་ལ་འགོད་པས་ན་གྲོལ་བར་བྱ་བའི་ཕྱིར་དང༌། སེར་སྣའི་ལས་འབྲས་སྦྱངས་པས་མུ་གེ་མེད་པར་བྱ་བའི་ཕྱིར་དང༌། ཞེ་སྡང་གི་རྒྱུ་འབྲས་སྦྱངས་པས་ནད་མེད་པར་བྱ་བའི་ཕྱིར་དང༌། ལམ་བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང༌། འབྲས་བུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ངེས་པར་རྟོགས་པར་བྱ་བའི་ཕྱིར་གསོ་སྦྱོང་ཞེས་བྱ་སྟེ། སློབ་དཔོན་སངས་རྒྱས་གཉིས་པ་དབྱིག་གཉེན་ཞབས་ཀྱིས། དགེ་བ་མཐའ་དག་ཡང་དག་གསོར་ཕྱིར་དང༌། །སྡིག་པ་མཐའ་དག་ཡང་དག་སྦྱོང་བ་སྟེ། །དགེ་གསོར་ཕྱིར་དང་སྡིག་པ་རྣམས་སྦྱོང་ཕྱིར། །དེ་བཞིན་གཤེགས་པས་གསོ་སྦྱོང་ཞེས་བརྗོད་དོ། །ཞེས་གསུངས་པ་ལྟར། གསོ་སྦྱོང་གི་སྡོམ་པ་ཇི་ལྟར་བླངས་ཚུལ་བཀའ་སྩལ་བ་དེ་བཞིན་དུ་བདག་གིས་ཀྱང་སེམས་ཅན་ཐམས་ཅད་ཀྱི་དོན་དང༌། ཕན་པ་དང་གྲོལ་བ་ལ་སོགས་པའི་དགོས་པ་དེ་དག་གི་ཆེད་དུ་དུས་དེ་རིང་ནས་བཟུང་སྟེ་སང་ཉི་མ་མ་ཤར་གྱི་བར་དུ་ཡན་ལག་བརྒྱད་པའི་སྡོམ་པ་བླངས་ནས་མ་ཉམས་པར་ཚུལ་བཞིན་དུ་བསྲུང་བར་བགྱིའོ་སྙམ་པས་འདིའི་རྗེས་ཟློས་མཛོད། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་དང༌། བཅོམ་ལྡན་འདས་མཉམ་མེད་ཤཱཀྱའི་རྒྱལ་པོ་དང༌། འཕགས་པ་སྤྱན་རས་གཟིགས་དབང་ཕྱུག་བདག་ལ་དགོངས་སུ་གསོལ། སློབ་དཔོན་བདག་ལ་དགོངས་སུ་གསོལ། ཇི་ལྟར་སྔོན་གྱི་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་རྟ་ཅང་ཤེས་ལྟ་བུ། གླང་པོ་ཆེན་པོ། བྱ་བ་བྱས་ཤིང༌། བྱེད་པ་བྱས་པ། ཁུར་བོར་བ། རང་གི་དོན་རྗེས་སུ་ཐོབ་པ། སྲིད་པ་ཀུན་ཏུ་སྦྱོར་བ་ཡོངས་སུ་ཟད་པ། ཡང་དག་པའི་བཀའ། ལེགས་པར་རྣམ་པར་གྲོལ་བའི་ཐུགས། ལེགས་པར་རྣམ་པར་གྲོལ་བའི་ཤེས་རབ་ཅན་དེ་དག་གིས། སེམས་ཅན་ཐམས་ཅད་ཀྱི་དོན་གྱི་ཕྱིར་དང༌། ཕན་པར་བྱ་བའི་ཕྱིར་དང༌། གྲོལ་བར་བྱ་བའི་ཕྱིར་དང༌། མུ་གེ་མེད་པར་བྱ་བའི་ཕྱིར་དང༌། ནད་མེད་པར་བྱ་བའི་ཕྱིར་དང༌། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང༌། བླ་ན་མེད་པར་ཡང་དག་པར་རྫོགས་པའི་བྱང་ཆུབ་ངེས་པར་རྟོགས་པར་བྱ་བའི་ཕྱིར་གསོ་སྦྱོང་ཡང་དག་པར་མཛད་པ་དེ་བཞིན་དུ་བདག་མིང་འདི་ཞེས་བགྱི་བས་ཀྱང༌། དུས་དེ་རིང་ནས་བཟུང་སྟེ་ཇི་སྲིད་སང་ཉི་མ་མ་ཤར་གྱི་བར་དུ། སེམས་ཅན་ཐམས་ཅད་ཀྱི་དོན་གྱི་ཕྱིར་དང༌། ཕན་པར་བྱ་བའི་ཕྱིར་དང༌། གྲོལ་བར་བྱ་བའི་ཕྱིར་དང༌། མུ་གེ་མེད་པར་བྱ་བའི་ཕྱིར་དང༌། ནད་མེད་པར་བྱ་བའི་ཕྱིར་དང༌། བྱང་ཆུབ་ཀྱི་ཕྱོགས་ཀྱི་ཆོས་རྣམས་ཡོངས་སུ་རྫོགས་པར་བྱ་བའི་ཕྱིར་དང༌། བླ་ན་མེད་པར་ཡང་དག་པར་རྫོགས་པའི་བྱང་ཆུབ་ངེས་པར་རྟོགས་པར་བྱ་བའི་ཕྱིར་གསོ་སྦྱོང་ཡང་དག་པར་བླངས་བར་བགྱིའོ། །དེས་བརྗོད་པ་དང་པོ་སོང༌། གཉིས་པ་ལ་ཡིད་རྩེ་གཅིག་པས་འདིའི་རྗེས་ཟློས་མཛོད། ཕྱོགས་བཅུ་ན་སོགས་སྔར་ལྟར་བརྗོད། དེ་ནས་བརྗོད་པ་གཉིས་པ་སོང༌། གསུམ་པ་རྫོགས་པ་དང་མཉམ་དུ་ཁྱེད་རང་རྣམས་ཀྱི་རྒྱུད་ལ་ཐེག་ཆེན་གསོ་སྦྱོང་གི་སྡོམ་པ་སྐྱེ། ངད་ཀྱང་སློབ་དཔོན་དུ་སོང་བ་ཡིན་པས་དེ་ལྟར་དུ་ཤེས་པ་གྱིས་ལ་འདིའི་རྗེས་ཟློས་མཛོད། ཕྱོགས་བཅུ་ན་སོགས་སྔར་ལྟར་བརྗོད་པར་བྱའོ། །དེ་ནས་སློབ་དཔོན་གྱིས་ཐབས་ཡིན་ནོ། ཞེས་བརྗོད། སློབ་མས་ལེགས་སོ། །ཞེས་བརྗོད། དེས་ཁྱེད་རང་རྣམས་ཀྱི་རྒྱུད་ལ་ཐེག་ཆེན་ཡན་ལག་བརྒྱད་པའི་སྡོམ་པ་ལེགས་པར་ཐོབ་ཟིན་པ་ཡིན་པས། དེའང་ཐོབ་པ་ཙམ་གྱིས་མི་ཆོག་པར་བསྲུང་བྱ་བསྲུང་དགོས། བསྲུང་བྱ་བརྗོད་པ་ཁས་བླང་བའི་ཕྱིར་ཕྱག་ལན་གསུམ་འཚལ་བར་ཞུ། ཞེས་ཕྱག་འཚལ་ཟིན་པ་དང༌། འདི་སྐད་ཅེས་བརྗོད་པར་བྱ་སྟེ། འོ་བསྲུང་བྱ་དེ་ཡང་དུས་ཁྲིམས་ཡན་ལག་བརྒྱད་པའི་སྡོམ་པ་ཞེས་བྱ་བ་ལ་ཚུལ་ཁྲིམས་ཀྱི་ཡན་ལག་བཞི། བག་ཡོད་ཀྱི་ཡན་ལག་གཅིག བརྟུལ་ཞུགས་ཀྱི་ཡན་ལག་གསུམ་བཅས་ཡོད་པ་ལས། དང་པོ་རང་རྒྱུད་ཀྱི་ཉེས་སྤྱོད་རྣམས་སྡོམ་པར་བྱེད་པའི་ཚུལ་ཁྲིམས་ཀྱི་ཡན་ལག་བཞི་ནི། སྡོམ་པ་ཐམས་ཅད་ཀྱི་རྩ་བ་ལྟ་བུ་ཡིན་པས་ན་རྩ་བ་བཞི་ཞེས་གྲགས་ཏེ། དེ་ཡང་མིའི་འགྲོ་བ་ལྟ་ཅི་ཐ་ན་སྲོག་ཆགས་སུ་གཏོགས་པའི་ཤིག་དང་སྲོག་མ་ཡན་ཆད་ཀྱི་སྲོག་མི་གཅོད་པ་དང་གཅིག གཞན་གྱིས་བདག་ཏུ་བཟུང་བའི་རྒྱུ་རྫས་ཆེན་པོ་ལྟ་ཅི་སྨོས། ཐ་ན་ཁབ་སྐུད་ཙམ་དང་ཟས་ཁམ་གཅིག་ཀྱང་མ་བྱིན་པ་མི་ལེན་པ་དང་གཉིས། ཕོ་མོ་གཉིས་ཕྲད་དེ་འཁྲིགས་པའི་བདེ་བ་དོན་དུ་གཉེར་བ་ལྟ་ཅི་སྨོས། ཐ་ན་ཆགས་སེམས་ཀྱི་ཕན་ཚུན་བལྟ་བ་ཙམ་ཡང་མི་བྱེད་པ་མི་ཚངས་པ་སྤྱོད་པ་སྤོང་བ་དང་གསུམ། རང་ལ་ས་ལམ་གྱི་ཡོན་ཏན་མེད་ཀྱང་ཡོད་པར་བརྫུས་པའི་མི་ཆོས་བླ་མའི་རྫུན་ཆེན་པོ་ལྟ་ཅི། ཐ་ན་ཀུ་རེ་རྩེད་མོའི་ཕྱིར་ཡང་གཞན་བསླུ་བར་བྱེད་པའི་བརྫུན་མི་སྨྲ་བ་སྟེ་བཞི་ཡིན། བག་ཡོད་ཀྱི་ཡན་ལག་གཅིག་ནི་ཆང་སྤོང་བ་ཡིན་ཏེ། འདི་མ་སྤང་ན་རང་རྒྱུད་བག་མེད་པར་འགྱུར་ཞིང་ཆང་གིས་མྱོས་ནས་བླང་དོར་གྱི་གནས་ཐམས་ཅད་མི་ཤེས་ཤིང་རང་ཉིད་སྡོམ་པ་བླང་བ་ཡང་བརྗེད་ནས་མི་དགེ་བ་ལ་སྤྱོད་པས་སྡོམ་པ་བསྲུང་མི་ནུས་པས། གྲོ་ནས་སོགས་འབྲུའི་ཆང་དང༌། ཤིང་འབྲས་དང་མེ་ཏོག་སོགས་གཞན་ཕབ་དང་སྦྱར་བ་བཅོས་པའི་ཆང་གི་རིགས་རྩྭ་རྩེ་ཙམ་ཡང་མི་བཏུང་བ་དང༌། བརྟུལ་ཞུགས་ཀྱི་ཡན་ལག་གསུམ་ནི། རང་ཉིད་སྡོམ་ལྡན་ཡིན་པའི་དྲན་པ་གསོ་བའི་ཆེད་དུ་ཁྱིམ་ནང་གནས་པའི་སྤྱོད་པ་དེ་དག་བརྟུལ་ཞུགས་ནས། རྒྱལ་སྲས་ཀྱི་མཛད་སྤྱོད་བཟང་པོའི་རྗེས་སུ་ཞུགས་པས་ན་བརྟུལ་ཞུགས་ཏེ། དེ་ཡང་མཛེས་ཆོས་ཀྱི་བསམ་པས་ག་བུར་དང་ཙནྡན་སོགས་དྲི་ཞིམ་པོ་ལུས་ལ་བསྐུ་བ། མེ་ཏོག་དང་རིན་པོ་ཆེ་ལ་སོགས་པའི་ཕྲེང་བས་ལུས་ལ་བརྒྱན་པ། དེ་མ་ཡིན་པའི་རྣ་ཆ་དང་གདུ་བུ་ལ་སོགས་པ་སྤང་བ་ནི་ཕྲེང་སོགས་རྒྱན་གྱི་རིགས་གསུམ། རྩེ་མོ་དང་བཞད་གད་ཀྱི་ཆེད་དུ་ལུས་ཀྱི་ཡན་ལག་གཡོ་བའི་གར་བྱེད་པ་དང༌། ངག་གི་གཏམ་སྣ་ཚོགས་སྨྲ་བ་དང་གླུ་ལེན་པ། པི་ཝང་གླིང་བུ་དང་འབུད་དཀྲོལ་བྱེད་པ་རྣམས་སྤོང་བ་ནི་གར་སོགས་རྩེ་མོའི་རིགས་གསུམ། དུས་མ་ཡིན་པ་ཉི་མ་ཡོལ་ཕན་ཆད་སྐོམ་པའི་གདུང་བ་སེལ་བའི་ཆུ་དང༌། ཇ་སོགས་བཏུང་བ་ལས། བཀྲེས་པ་སེལ་བར་བྱེད་པའི་ཟན་དང་འབྲས་ཆེན་ཤིང་ཏོག་ལ་སོགས་པའི་བཟའ་བཅའ་རྣམས་ལོངས་སྤྱོད་པར་མི་བྱ་བ་དང༌། ཁྲུ་གང་ལས་ལྷག་པའི་ཁྲི་སྟན་མཐོན་པོ་དང་རང་བཞིན་ཕལ་པར་མི་འོས་པའི་སྟན་རིན་ཐང་ཆེན་པོ་ལ་མི་འདུག་པ་སྟེ་མལ་ཆེ་མཐོ་གཉིས་དང༌། གར་སོགས་གསུམ་དང་ཕྲེང་སོགས་གསུམ་གཅིག་ཏུ་བརྩིས་པའི་བརྟུལ་ཞུགས་ཀྱི་ཡན་ལག་གསུམ་སྟེ། མདོར་ན་བཞི་གཅིག་དེ་བཞིན་གསུམ་རིམ་བཞིན། །ཞེས་གསུངས་པ་ལྟར། རྩ་བཞི་ཆང་དང་ལྔ། ཕྱི་དྲོའི་ཁ་ཟས་དང་དྲུག མལ་ཆེ་མཐོ་གཉིས་ཏེ་བདུན། གར་སོགས་གསུམ་དང་ཕྲེང་སོགས་གསུམ་བསྡོམས་པས་བརྒྱད་དོ། །དེ་ལྟ་བུའི་ཡན་ལག་བརྒྱད་པོ་འདི་དག་ཇི་སྲིད་སང་ཉི་མ་མ་ཤར་གྱི་བར་དུ་མི་ཉམས་པར་བསྲུང་པར་བགྱིའོ་སྙམས་པའི་འདིའི་རྗེས་ཟློས་མཛོད། དེང་ནས་སྲོག་གཅོད་མི་བྱ་ཞིང༌། །གཞན་གྱི་ནོར་ཡང་བླང་མི་བྱ། །འཁྲིག་པའི་ཆོས་ཀྱང་མི་སྤྱོད་ཅིང༌། །རྫུན་གྱི་ཚིག་ཀྱང་མི་སྨྲའོ། །སྐྱོན་ནི་མང་པོ་ཉེར་བསྟེན་པའི། །ཆང་ནི་ཡོངས་སུ་སྤང་བར་བྱ། །ཁྲི་སྟན་ཆེ་མཐོ་མི་བྱ་ཞིང༌། །དེ་བཞིན་དུས་མ་ཡིན་པའི་ཟས། །དྲི་དང་ཕྲེང་བ་རྒྱན་དང་ནི། །གར་དང་གླུ་སོགས་སྤང་བར་བྱ། །ཇི་ལྟར་དགྲ་བཅོམ་རྟག་ཏུ་ནི། །སྲོག་གཅོད་ལ་སོགས་མི་བྱེད་ལྟར། །དེ་བཞིན་སྲོག་གཅོད་ལ་སོགས་སྤང༌། བླ་མེད་བྱང་ཆུབ་མྱུར་ཐོབ་ཤོག །སྡུག་བསྔལ་མང་འཁྲུགས་འཇིག་རྟེན་འདི། །སྲིད་པའི་མཚོ་ལས་སྒྲོལ་བར་ཤོག །དེ་ལྟ་བུའི་ཚུལ་ཁྲིམས་དེ་ཉིད་མཐར་ཕྱིན་པར་བྱ་བའི་ཆེད་དུ་འཕགས་པ་དོན་ཡོན་ཞགས་པའི་ཕ་རོལ་ཏུ་ཕྱིན་པ་དྲུག་གི་སྙིང་པོའི་གཟུངས་ལས་བྱུང་བ་ཚུལ་ཁྲིམས་རྣམ་དག་གི་གཟུངས་འདི་བཟླས་པས་དུས་གསུམ་གྱི་རྒྱལ་བ་སྲས་དང་བཅས་པའི་ཚུལ་ཁྲིམས་ཀྱི་ཕུང་པོ་ཐམས་ཅད་རང་རྒྱུད་ལ་རྫོགས་པར་བྱེད་པ་དང༌། སྔོན་ཆད་ཚུལ་ཁྲིམས་འཆལ་བའི་ཉེས་པ་ཐམས་ཅད་དག་པར་བྱེད་ཅིང༌། ཕྱིན་ཆད་མི་ཉམས་པར་བྱེད་པ་སོགས་ཕན་ཡོན་དུ་མ་དང་ལྡན་པའི་སྔགས་འདི་རྗེས་ཟློས་ལན་གསུམ་གྱིས་སྣ་དྲངས་ཏེ་ཉེར་གཅིག་བརྗོད་པར་ཞུ། ཨོཾ་ཨ་མོ་གྷ་ཤཱི་ལ་སམ་བྷ་ར་སམ་བྷ་ར། བྷ་ར་བྷ་ར། མཧཱ་ཤུདྡྷ་ས་ཏྭ་པདྨ་བི་བྷུ་ཥི་ཏ་བྷུ་ཛ། དྷ་ར་དྷ་ར། ས་མནྟ། ཨ་བ་ལོ་ཀེ་ཏེ་ཧཱུཾ་ཕཊ་སྭཱཧཱ། དེའི་ཕན་ཡོན་ནི་གསོ་སྦྱོང་ཡན་ལག་བརྒྱད་པོའི་ཚུལ་ཁྲིམས་རྣམ་པར་དག་པ་ཉིད་ཞག་གཅིག་ཏུ་བསྲུང་ནའང་ངན་འགྲོའི་སྐྱེ་སྒོ་ཆོད་ཅིང་གནས་སྐབས་མཐོ་རིས་ལྷ་དང་མིའི་ལུས་རྟེན་ཡོན་ཏན་བདུན་ལྡན་གྱི་དཔལ་འབྱོར་ཉམས་སུ་མྱོང་ཞིང༌། མཐར་ཐུག་ཐར་པ་དང་རྣམ་པར་ཐམས་ཅད་མཁྱེན་པ་སངས་རྒྱས་ཀྱི་གོ་འཕང་ཐོབ་པ་སྟེ། མདོ་ལས། ཟླ་བ་ཡར་གྱི་ཚེས་བརྒྱད་དང༌། །ཆོ་འཕྲུལ་གྱི་ནི་ཟླ་བ་ལ། །བསྙེན་གནས་ཡན་ལག་བརྒྱད་བསྲུང་ན། །དེ་ནི་ང་དང་ང་འདྲར་འགྱུར། །ཞེས་སོ། །གཞན་ཡང་གང་དུ་སྨོན་པའི་སངས་རྒྱས་ཀྱི་ཞིང་རྣམས་སུ་སྐྱེ་བ་སོགས་རང་རང་གི་ཡིད་ལ་ཇི་ལྟར་འདོད་པའི་དོན་རྣམས་བདེ་བླག་ཏུ་འགྲུབ་པ་སོགས་ཕན་ཡོན་དཔག་ཏུ་མེད་པ་སངས་རྒྱས་ཀྱི་ཞལ་ནས་གསུངས་པ་ལགས་པས་སྤྲོ་བ་ཆེན་པོས་བརྩོན་པ་གལ་ཆེའོ། །དེ་ལྟ་བུའི་དགེ་བ་དེ་ཡང་མཇུག་བསྔོ་བས་རྒྱས་མ་བཏབ་ན་ཁོང་ཁྲོ་སོགས་རྐྱེན་འགའ་ཞིག་གིས་ཟད་པར་འགྱུར་བ་ཡིན་པས། དེས་ན་དགེ་རྩ་བྱང་ཆུབ་ཆེན་པོར་བསྔོ་བ་འདི་ལྷན་ཅིག་ཏུ་གནང་བར་ཞུ། བསོད་ནམས་འདི་ཡིས་སོགས་དང༌། མཐར་སྨོན་ལམ་གདབ་པ་ནི། བདག་སོགས་སེམས་ཅན་ཐམས་ཅད་ཀྱི་རྒྱུད་ལ་ཚུལ་ཁྲིམས་ཀྱི་ཕ་རོལ་ཏུ་ཕྱིན་པའི་ཆོས་རྣམས་ཡོངས་སུ་རྫོགས་པར་གྱུར་ཅིག ཉོན་མོངས་པ་ཚུལ་ཁྲིམས་འཆལ་བ་ལས་བྱུང་བའི་སྡིག་པ་དང་སྒྲིབ་པ་ཐམས་ཅད་བྱང་ཞིང་དག་པར་གྱུར་ཅིག འཕགས་པ་དགྱེས་པའི་ཚུལ་ཁྲིམས་ཀྱི་སྐལ་བ་དང་ལྡན་པར་གྱུར་ཅིག ཉོན་མོངས་པས་མི་བརྫི་བའི་རྣམ་པར་གྲོལ་བའི་བདེ་བ་ལ་གནས་པར་གྱུར་ཅིག ཁྲིམས་ཀྱི་ཚུལ་ཁྲིམས་སོགས་དང༌། རྒྱལ་བ་ཀུན་གྱི་སོགས་དང༌། བྱང་ཆུབ་སེམས་མཆོག་སོགས་ཀྱི་མཐར། གཞན་གནོད་གཞི་བཅས་སྤོང་ལ་གོམས་པའི་མཐུས། །རྨི་ལམ་ན་ཡང་སྡིག་སེམས་མི་འབྱུང་ཞིང༌། །བྱང་ཆུབ་སེམས་དང་ནམ་ཡང་མི་འབྲལ་བའི། །ཚུལ་ཁྲིམས་ཕུན་སུམ་ཚོགས་པའི་བཀྲ་ཤིས་ཤོག །ཅེས་པས་གྲུབ་བོ། །དེ་ལྟ་བུའི་སྤྲོས་པ་ལ་མ་དགྱེས་ན་མཚམས་སྦྱོར་གྱིས་བརྡ་སྦྱར་ནས་གཞུང་ཚིག་ཤར་གྱིས་འདོན་པས་ཀྱང་ཆོག་གོ །ཡང་སྡོམ་པ་རང་གིས་རྟེན་གྱི་དྲུང་ནས་ལེན་པའི་དབང་དུ་བྱས་ན། ཐོག་མར་ཁྲུས་དང་སྤྱི་བཤགས་བརྗོད་དེ་ཕྱག་འཚལ། ཙོག་པུར་འདུག་སྟེ་མཎྜལ་ཕུལ། དེ་ནས་ལག་གཉིས་པདྨ་ཁ་ཕྱེ་བའི་ཕྱག་རྒྱ་སྤྱི་བོར་བཀོད་དེ། ཨོཾ་པདྨ་ཨུཏྤཱ་ཝ་ཡེ་སྭཱཧཱ། ཨོཾ་སརྦ་ཐཱ་ག་ཏ་ཀ་ཡ་ཝ་ཀ་ཙིཏྟ་བཛྲ་པྲ་མ་མེ་ན་སརྦ་ཐཱ་ག་ཏ་བཛྲ་པཱ་ད་བནྡྷ་ན་མ་ཀ་རོ་མི། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ། བྱང་ཆུབ་སྙིང་པོ་ལ་མཆིས་ཀྱི་བར་དུ་བདག་ཉིད་དུས་ཐམས་ཅད་དུ་ཡོངས་ཡེ་འབུལ་ན། སངས་རྒྱས་དང་བྱང་ཆུབ་སེམས་དཔའ་ཆེན་པོ་རྣམས་ཀྱིས་བདག་བཞེས་སུ་གསོལ། བདག་ལ་དངོས་གྲུབ་བླ་ན་མེད་པ་སྩལ་དུ་གསོལ། །ཞེས་ལུས་འབུལ་བ་དང༌། སངས་རྒྱས་ཆོས་དང་ཚོགས་མཆོག་ལ། །བྱང་ཆུབ་བར་དུ་སྐྱབས་སུ་མཆི། །བདག་དང་གཞན་དོན་སྒྲུབ་སླད་དུ། །བདག་གིས་བྱང་ཆུབ་སེམས་བསྐྱེད་དོ། །ལན་གསུམ་གྱི་སྐྱབས་སེམས་བླངས། དེ་ནས་དགོངས་གསོལ་སྐབས་སློབ་དཔོན་དགོངས་སུ་གསོལ་མི་དགོས། ཇི་ལྟར་སྔོན་གྱི་སོགས་བརྗོད་པ་ལན་གསུམ་གྱི་མཐར་ཐབས་ལེགས་མི་དགོས། དེ་ནས་བསྲུང་བྱ་ཁས་ལེན་གྱི་མོས་པ་དང་བཅས། དེང་ནས་སྲོག་གཅོད་མི་བྱ་སོགས་ནས་ཚུལ་ཁྲིམས་རྣམ་དག་གི་གཟུང་དང༌། ཁྲིམས་ཀྱི་ཚུལ་ཁྲིམས་སོགས་ཀྱིས་གྲུབ་བར་བྱའོ། །གཉིས་པ་དངོས་གཞི་ལ་གསུམ། འཇུག་པ་ཆོ་གའི་མཚམས་སྦྱོར། ཐུན་གསུམ་ཆོ་གའི་ལས་རིམ། ཐུན་མཚམས་ཕྱག་མཆོད་ཀྱི་རིམ་པ་བསྟན་པའོ། །དང་པོ་ལ་གཉིས། སྤྱི་སྒོས་ཀྱི་སྐྱབས་སེམས་དང༌། བདག་གནས་ཡོ་བྱད་བྱིན་གྱིས་བརླབ་པའོ། །དང་པོ་ནི། མ་ནམ་བཞི་སྐོར་ནས་གཟུང༌། སེམས་ཅན་ཐམས་ཅད་ཀྱི་བློ་ཆོས་སུ་འགྲོ་བ་ནས། ཕྱག་རྒྱ་ཆེན་པོ་མཆོག་གི་དངོས་གྲུབ་ཚེ་འདི་ཉིད་ལ་ཐོབ་པར་བྱིན་གྱིས་བརླབ་ཏུ་གསོལ། འོད་དཔག་མེད་དང་འཕགས་མཆོག་སྤྱན་རས་གཟིགས། །གྲུབ་བརྙེས་དཔལ་མོ་ཟླ་བ་གཞོན་ནུ་དང༌། །ཡེ་ཤེས་བཟང་པོ་བལ་པོ་པེ་ཉ་པ། །བྱང་སེམས་ཟླ་རྒྱལ་གྲུབ་ཆེན་ཉི་ཕུག་པར། །གསོལ་བ་འདེབས་སོ་བདག་གི་རྒྱུད་ཐུལ་ནས། །བྱང་ཆུབ་སེམས་མཆོག་སྦྱོངས་པར་བྱིན་གྱིས་རློབས། །རྡོ་རྗེ་རྒྱལ་པོ་ཞང་སྟོན་དགྲ་འཇིགས་དང༌། །རྩི་འདུལ་ལྡོག་ལྷོད་བྱང་སེམས་ཆུ་བཟང་བ། །ཤེས་རབ་འབུམ་པ་རྒྱལ་སྲས་ཐོགས་མེད་ཞབས། །གཉགས་ཆེན་བསོད་དབང་བསོད་ནམས་བཟང་པོ་ལ། །གསོལ་བ་འདེབས་སོ་བདག་གི་རྒྱུད་ཐུལ་ནས། །བྱང་ཆུབ་སེམས་མཆོག་སྦྱོངས་པར་བྱིན་གྱིས་རློབས། །འཕགས་མཆོག་བསོད་དར་བསོད་ནམས་རྒྱ་མཚོ་དང༌། །གྲགས་པ་བསོད་ནམས་ཀུན་དགའ་མཆོག་གྲུབ་དང༌། །རྗེ་བཙུན་གྲོལ་མཆོག་ཆོས་རྗེས་རྡོ་རིང་པ། །ཀུན་དགའ་སྙིང་པོ་ཀུན་དགའ་ཆོས་བཟང་ལ། །གསོལ་བ་འདེབས་སོ་བདག་གི་རྒྱུད་ཐུལ་ནས། །བྱང་ཆུབ་སེམས་མཆོག་སྦྱོངས་པར་བྱིན་གྱིས་རློབས། །འབྲང་རྒྱས་རས་ཆེན་གྲགས་པ་རྡོ་རྗེ་དང༌། །ཡེ་ཤེས་གྲགས་པ་ངག་དབང་བློ་གྲོས་དང༌། །ངག་དབང་རིན་ཆེན་ཆོས་ཀྱི་རྡོ་རྗེ་དང༌། །འགྲོ་འདུལ་རྡོ་རྗེ་ཤཱཀྱ་རིན་ཆེན་ལ། །གསོལ་བ་འདེབས་སོ་བདག་གི་རྒྱུད་ཐུལ་ནས། །བྱང་ཆུབ་སེམས་མཆོག་སྦྱོངས་པར་བྱིན་གྱིས་རློབས། །ཡོན་ཏན་མཐའ་ཡས་འཇམ་དབྱངས་རྒྱལ་མཚན་དང༌། །ཤེར་རྒྱལ་ཡོན་རྒྱལ་ཕྲིན་ལས་རྒྱལ་བའི་མཚན། །དཔལ་ལྡན་སེངྒེ་འཇིགས་མེད་རྡོ་རྗེ་དང༌། །ཡེ་ཤེས་སེངྒེ་རྩ་བའི་བླ་མ་ལ། །གསོལ་བ་འདེབས་སུ་བདག་གི་རྒྱུད་ཐུལ་ནས། །བྱང་ཆུབ་སེམས་མཆོག་སྦྱོངས་པར་བྱིན་གྱིས་རློབས། །ཟག་ལུས་འདི་དང་མ་བྲལ་བར་དུ་ཡང༌། །འཁོར་བའི་སྡུག་བསྔལ་ཚོགས་ཀྱིས་མི་འཚེ་ཞིང༌། །མཐུན་རྐྱེན་མ་ལུས་ཕུན་སུམ་ཚོགས་པ་དང༌། །འགྲོ་བའི་སྡུག་བསྔལ་སེལ་བའི་མཐུ་ལྡན་ཤོག །སྐྱེ་བ་ཀུན་ཏུ་ཡང་དག་བླ་མ་དང༌། །འབྲལ་མེད་ཆོས་ཀྱི་དཔལ་ལ་ལོངས་སྤྱོད་ཅིང༌། །ས་དང་ལམ་གྱི་ཡོན་ཏན་རབ་རྫོགས་ནས། །རྡོ་རྗེ་འཆང་གི་གོ་འཕང་མྱུར་ཐོབ་ཤོག །བླ་མ་སྐུ་ཁམས་བཟང་བར་སོགས་ནས་མཚམས་རོལ་གྱིས་བར་བྱའོ། །དེ་ནས། ཇི་ལྟར་བལྟམས་པས་ཁྲུས་དང༌། པདྨ་རིགས་ཀྱི་དམ་རྒྱ་སྤྱི་བོར་བཀོད་དེ། ཨོཾ་པདྨ་ཨུཏྤཱ་ཝ་ཡེ་སྭཱ་ཧཱ། ཕྱོགས་བཅུ་དུས་གསུམ་གྱི་དེ་བཞིན་གཤེགས་པ་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་ཐམས་ཅད་གཅིག་ཏུ་འདུས་པའི་ངོ་བོ། ཆོས་ཀྱི་ཕུང་པོ་སྟོང་ཕྲག་བརྒྱད་ཅུ་རྩ་བཞིའི་འབྱུང་ཁུངས། འཕགས་པའི་དགེ་འདུན་ཐམས་ཅད་ཀྱི་མངའ་བདག རྗེ་བཙུན་རྩ་བ་དང་བརྒྱུད་པ་དང་བཅས་པའི་དཔལ་ལྡན་བླ་མ་དམ་པ་རྣམས་ལ་སྐྱབས་སུ་མཆིའོ། །སངས་རྒྱས་ལ་སྐྱབས་སུ་མཆིའོ། །ཆོས་ལ་སྐྱབས་སུ་མཆིའོ། །དགེ་འདུན་ལ་སྐྱབས་སུ་མཆིའོ། །བཅོམ་ལྡན་འདས་འཕགས་པ་ཐུགས་རྗེ་ཆེན་པོའི་ལྷ་ཚོགས་རྣམས་ལ་སྐྱབས་སུ་མཆིའོ། །ཞེས་ལན་གསུམ་དང༌། སངས་རྒྱས་ཆོས་དང་ཚོགས་ཀྱི་མཆོག་རྣམས་ལ། །བྱང་ཆུབ་བར་དུ་བདག་ཉིད་སྐྱབས་སུ་མཆི། །བདག་གིས་སྦྱིན་སོགས་བགྱིས་པའི་བསོད་ནམས་ཀྱིས། །འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ལན་གསུམ་གྱི་སྐྱབས་སེམས་བྱའོ། །གཉིས་པ་ནི། གནས་ཁང་ཡོ་བྱད་བྱིན་གྱིས་བརླབ་པའི་ཐོག་མར་བསངས་ཆུ་བསྒྲུབ་པ་ནི། རང་སྐད་ཅིག་གིས་ཐུགས་རྗེ་ཆེན་པོའི་སྐུར་བཞེངས་པར་གྱུར། བསངས་ཆུའམ་བུམ་པར་ལས་སྔགས་ཀྱི་ཡིག་འབྲུས་གང་བར་དམིགས་ཏེ། ཨོཾ་ཨ་མྲྀ་ཏ་ཀུནྜ་ལི་ཧཱུཾ་ཕཊ། ཅེས་ཉེར་གཅིག་བཟླས་པའི་མཐར་ཡིག་འབྲུ་འོད་དུ་ཞུ་ནས་བུམ་པའི་ཆུར་གྱུར། ཞེས་བརྗོད། དེ་ནས་ལས་སྔགས་ལན་གསུམ་གྱིས་གནས་ཁང་ཡོ་བྱད་མཆོད་རྫས་ཐམས་ཅད་ལ་འཐོར་བས་མ་དག་པའི་དྲི་མ་དང་བགེགས་ཚོགས་བསངས་པར་མོས་ཏེ། ཐམས་ཅད་དུ་ཡང་ས་གཞི་དག །གསེག་མ་ལ་སོགས་མེད་པ་ཡི། །ལག་མཐིལ་ལྟར་མཉམ་བེཌཱུརྻའི། །རང་བཞིན་འཇམ་པོར་གནས་གྱུར་ཅིག །འདི་ལྟར་དཀོན་མཆོག་གསུམ་གྱི་བདེན་པ་དང༌། ཆོས་ཀྱི་དབྱིངས་རྣམ་པར་དག་ཅིང་ཆོས་ཅན་རྒྱུ་འབྲས་བསླུ་བ་མེད་པའི་སྟོབས་དང༌། བདག་ཅག་རྣམས་ཀྱི་མོས་པའི་མཐུ་ལ་བརྟེན་ནས། སའི་ཕྱོགས་འདི་དག་རྣམ་པར་དག་པ་བདེ་བ་ཅན་གྱི་ཞིང་གི་བཀོད་པ་ལྟ་བུ་ཕུན་སུམ་ཚོགས་པ་དང་ལྡན་པའི་དབུས་སུ། གནས་ཁང་ཐར་པ་ཆེན་པོའི་གཞལ་མེད་ཁང་རྒྱན་དང་བཀོད་པ་བསམ་གྱིས་མི་ཁྱབ་པ་དང་ལྡན་པ། ཕྱི་ནང་ཐམས་ཅད་དུ་འཕགས་པ་ཀུན་ཏུ་བཟང་པོའི་རྣམ་ཐར་པ་ལས་བྱུང་བའི་མཆོད་པའི་སྤྲིན་རབ་འབྱམས་རྒྱ་མཚོས་རྒྱས་པར་བཀང་སྟེ་འབྱུང་བར་གྱུར་ཅིག ཅེས་ལན་གསུམ་གྱི་མཐར་རོལ་ཆེན་དང་བཅས། ན་མོ་རཏྣ་ཏྲ་ཡཱ་ཡ། ན་མོ་བྷ་ག་ཝ་ཏེ། བཛྲ་སཱ་ར་པྲ་མརྡ་ནི། ཏ་ཐཱ་ག་ཏ་ཡ། ཨརྷ་ཏེ། སམྱ་ཀྶམྦུདྡྷ་ཡ། ཏདྱ་ཐཱ། ཨོཾ་བཛྲེ་བཛྲེ་མཧཱ་བཛྲེ། མཧཱ་ཏེ་ཛྭ་བཛྲེ། མཧཱ་བིདྱཱ་བཛྲེ། མཧཱ་བོ་དྷི་ཙིཏྟ་བཛྲེ། མཧཱ་བོ་དྷི་མནྟྲོ་པ་སཾ་ཀྲ་མ་ཎ་བཛྲེ། སརྦ་ཀརྨ་ཨ་ཝ་ར་ཎ། བི་ཤོ་དྷ་ནི་བཛྲེ་སྭཱཧཱ། ཞེས་མཆོད་སྤྲིན་གྱི་གཟུངས་སྔགས་བརྗོད་དོ། །གཉིས་པ་ཆོ་གའི་ལས་རིམ་དངོས་ལ་གསུམ། ཚོགས་ཞིང༌། བདག་བསྐྱེད། མདུན་བསྐྱེད་སྒྲུབ་པའོ། །དང་པོ་ནི། རང་ཐུགས་རྗེ་ཆེན་པོར་གསལ་བའི་ཐུགས་ཀར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདཀར་པོ་གནས་པ་དེ་ལས་འོད་ཟེར་འཕྲོས། རང་བཞིན་ཆོས་ཀྱི་དབྱིངས་དང་ཕྱོགས་བཅུའི་ཞིང་ནས་འཕགས་པ་སྤྱན་རས་གཟིགས་དབང་ཕྱུག་ལ་རྩ་བརྒྱུད་ཀྱི་བླ་མ་རྣམས་དང༌། ཡི་དམ་སངས་རྒྱས་བྱང་སེམས་དཔའ་བོ་མཁའ་འགྲོ་ཆོས་སྐྱོང་སྲུང་མའི་ཚོགས་ཀྱིས་བསྐོར་བ་སྤྱན་དྲངས། མདུན་གྱི་ནམ་མཁའ་པདྨའི་སྡོང་པོ་ཡངས་ཤིང་རྒྱ་ཆེ་བ་འདབ་མ་སྟོང་དང་ལྡན་པའི་སྟེང་ན་བདག་ཅག་རྣམས་ལ་ཐུགས་བརྩེ་བ་ཆེན་པོས་དགོངས་ཏེ་མངོན་སུམ་དུ་བཞུགས་པར་གྱུར། སངས་རྒྱས་ཐམས་ཅད་འདུས་པའི་སྐུ། །རྡོ་རྗེ་འཛིན་པའི་ངོ་བོ་ཉིད། །དཀོན་མཆོག་གསུམ་གྱི་རྩ་བ་སྟེ། །བླ་མ་རྣམས་ལ་ཕྱག་འཚལ་ལོ། །མགོན་པོ་ཐུགས་རྗེ་ཆེ་ལྡན་པ། །ཐམས་ཅད་མཁྱེན་པ་སྟོན་པ་པོ། །བསོད་ནམས་ཡོན་ཏན་རྒྱ་མཚོའི་ཞིང༌། །དེ་བཞིན་གཤེགས་ལ་ཕྱག་འཚལ་ལོ། །དག་པ་འདོད་ཆགས་བྲལ་བའི་རྒྱུ། །དགེས་བས་ངན་སོང་ལས་གྲོལ་ཞིང༌། །གཅིག་ཏུ་དོན་དམ་མཆོག་གྱུར་པ། །ཞི་གྱུར་ཆོས་ལ་ཕྱག་འཚལ་ལོ། །གྲོལ་ནས་གྲོལ་བའི་ལམ་ཡང་སྟོན། །བསླབ་པ་དག་ལ་རབ་ཏུ་གནས། །ཞིང་གི་དམ་པ་ཡོན་ཏན་ལྡན། །དགེ་འདུན་ལ་ཡང་ཕྱག་འཚལ་ལོ། །དུས་གསུམ་བདེ་བར་གཤེགས་པ་ཆོས་ཀྱི་སྐུ། །འགྲོ་དྲུག་སེམས་ཅན་རྣམས་ལ་སྤྱན་རས་གཟིགས། །ནམ་མཁའ་ལྟ་བུར་ཁྱབ་པའི་བཅུ་གཅིག་ཞལ། །གཟི་བརྗིད་འོད་དཔག་མེད་ལ་ཕྱག་འཚལ་ལོ། །ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང༌། །སྤྱན་སྟོང་སྐལ་པ་བཟང་པོའི་སངས་རྒྱས་སྟོང༌། །གང་ལ་གང་འདུལ་དེ་ལ་དེར་སྟོན་པའི། །བཙུན་པ་སྤྱན་རས་གཟིགས་ལ་ཕྱག་འཚལ་ལོ། །འཕགས་པ་སེངྒེ་སྒྲ་དང་ཡིན་བཞིན་ནོར། །པདྨ་གར་དབང་ཐུགས་རྗེ་མི་གཤོལ་དང༌། །དོན་ཡོན་ཞགས་དང་ཧ་ལ་ཧ་ལ་སྟེ། །སྤྱན་རས་གཟིགས་དབང་རྣམས་ལ་ཕྱག་འཚལ་ལོ། །པདྨ་རྒྱན་དང་རྡོ་རྗེ་ཆོས་དབང་ཕྱུག །ཧ་རི་ཧ་རི་ལ་ཞོན་མགྲིན་སྔོན་ཏེ། །ཕྱོགས་བཅུའི་ཞིང་ན་བཞུགས་པའི་སྤྱན་རས་གཟིགས། །ཐུགས་རྗེ་ཆེ་མགོན་རྣམས་ལ་ཕྱག་འཚལ་ལོ། །གྲུབ་བརྙེས་དཔལ་མོ་ཟླ་བ་གཞོན་ནུ་དང༌། །ཡེ་ཤེས་བཟང་པོ་བལ་པོ་པེ་ཉ་བ། །བྱང་སེམས་ཟླ་རྒྱལ་རྒྱལ་སྲས་ཐོགས་མེད་སོགས། །བརྒྱུད་པའི་བླ་མ་རྣམས་ལ་ཕྱག་འཚལ་ལོ། །ཆོས་སྐུ་གཟུང་འཛིན་བྲལ་བའི་ངང་ཉིད་ལས། །ལོངས་སྤྱོད་རྫོགས་སྐུ་འཇའ་ཚོན་ལྟ་བུ་ལ། །མཚན་དང་དཔེ་བྱད་ཕྱག་རྒྱ་ལྔ་ཡིས་བརྒྱན། །ཡི་དམ་ལྷ་ཚོགས་རྣམས་ལ་ཕྱག་འཚལ་ལོ། །སྔོན་ཚེ་བཅོམ་ལྡན་འདས་ཀྱི་སྤྱན་སྔ་རུ། །ཆོས་བཞིན་སྒྲུབ་པ་མཛད་པའི་གང་ཟག་ལ། །བར་ཆད་སྲུང་ཞིང་སྐྱོང་བར་ཞལ་བཞེས་པའི། །ཆོས་སྐྱོང་སྲུང་མ་རྣམས་ལ་ཕྱག་འཚལ་ལོ། །ཕྱག་བྱར་འོས་པ་ཐམས་ཅད་ལ། །ཞིང་རྡུལ་ཀུན་གྱི་གྲངས་སྙེད་ཀྱི། །ལུས་བཏུད་པ་ཡིས་རྣམ་ཀུན་ཏུ། །མཆོག་ཏུ་དད་པས་ཕྱག་འཚལ་ལོ། །ཞེས་ཕྱག་གི་ཡན་ལག་གོ །རང་གི་སྙིང་གའི་ས་བོན་ལས་འཕྲོས་པའི་འོད་ཟེར་གྱི་མཆོད་པའི་ལྷ་མོ་མཆོད་རྫས་ཐོགས་པ་དཔག་ཏུ་མེད་པ་སྤྲོས་ཏེ་མཆོད་པར་གྱུར། དཀྱིལ་འཁོར་ཀུན་ཏུ་རྒྱལ་བ་མཉེས་མཛད་པའི། །རིན་ཆེན་མེ་ཏོག་ལ་སོགས་མཆོད་པའི་ཚོགས། །ནམ་མཁའ་གང་བར་སེམས་ཀྱིས་མངོན་སྤྲུལ་ནས། །གཞལ་མེད་ཁང་དུ་སྤྲིན་བཞིན་གཏིབས་གྱུར་ཅིག །ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སོགས་ནས་ཤཔྟའི་བར་གྱིས་མཆོད། དེ་ནས་མཎྜལ་ཐོགས་ཏེ། ནམ་མཁའི་དབྱིངས་རྣམས་ཀུན་ནས་གང་བའི་སྤོས་ཀྱི་ཆུ་གཏེར་འདོད་དགུའི་དཔལ་འབྱུང་རིན་ཆེན་པདྨོ་རིན་ཆེན་འོད་འབྱིན་རྒྱས་པའི་ཁྱབ་པའི་སྙིང་པོའི་ནོར་བུའི་ཁོར་ཡུག་གི་ནང་ན་ཞིང་ཁམས་རྒྱ་མཚོ་ས་གཞི་རིན་ཆེན་ལས་གྲུབ་རིམ་གྱི་གཞོལ་བ་བཀོད་ལེགས་མ་ལུས་བཀོད་པའི་ཕུལ་གྱི་འཇིག་རྟེན་ཁམས་རེ་རེའང་འདོད་ཡོན་རྨད་བྱུང་འཕྱུར་བ་གང༌། །མཐའ་ཡས་སངས་རྒྱས་ཞིང་གིས་བསྐོར་ཞིང་ཀུན་བཟང་མཆོད་སྤྲིན་མ་ཚང་མེད་པའི་རྒྱན་གྱིས་རྣམ་པར་བརྒྱན་པའི་རྡུལ་རེར་རྒྱལ་བ་སྲས་བཅས་མཛད་པ་ཐམས་ཅད་སྣང་བ་ཅན། །གཅིག་ཏུ་འདུ་ཞིང་སོ་སོར་མ་འདྲེས་བྱིན་གྱི་བརླབས་པའི་རྣམ་འཕྲུལ་ཇི་བཞིན་དེ་དག་གིས་དགེ་བའི་སེམས་ཀྱིས་སྤྲུལ་ཏེ་ཐུགས་རྗེ་ཆེན་པོར་དད་པས་འབུལ་བར་བགྱི། །ཞིང་ཁམས་རྒྱ་མཚོ་རྡུལ་རེར་རྡུལ་སྙེད་ཀྱི། །སངས་རྒྱས་ཞིང་དང་ཀུན་བཟང་མཆོད་པའི་སྤྲིན། །ཀུན་གྱི་བརྒྱན་ལྡན་ཇི་སྙེད་འོད་འཕྲོའི་རྩེར། །རྒྱལ་བ་སྲས་བཅས་རྣམ་ཐར་ཀུན་སྣང་ཞིང༌། །འཁོར་ཞིའི་འདོད་དགུ་མ་ཚངས་མེད་འདུས་པ། །ཆོས་དབྱིངས་ཐམས་ཅད་རྒྱས་པར་འགེངས་པའི་འཕྲུལ། །ནམ་མཁའི་ཁམས་ཁྱབ་སྲིད་པའི་མཐར་གནས་ནས། །ཐུགས་རྗེ་ཆེན་པོ་མཆོད་པས་མཉེས་གྱུར་ཅིག །ཨི་དཾ་རཏྣ་མནྜ་ལ་ཀཾ་ནིརྻ་ཏ་ཡཱ་མི། མཉེས་བྱེད་མནྜལ་བཟང་པོ་འདི་ཕུལ་བས། །བྱང་ཆུབ་ལམ་ལ་བར་ཆད་མི་འབྱུང་ཞིང༌། །དུས་གསུམ་རྒྱལ་བའི་དགོངས་པ་རྫོགས་པ་དང༌། །སྲིད་པ་མི་འཕྲུལ་ཞི་བར་མི་གནས་ཤིང༌། །ནམ་མཁའ་དང་མཉམ་པའི་འགྲོ་རྣམས་སྒྲོལ་བར་ཤོག །དེ་ནས་མཆོད་པའི་ཡན་ལག་བསྟན། དེ་ནས་བཤགས་པའི་ཡན་ལག་ནི། བླ་མ་རྡོ་རྗེ་འཛིན་པ་ཆེན་པོ་ལ་སོགས་ཏེ་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། བདག་མིང་འདི་ཞེས་བགྱི་བས་ཚེ་འཁོར་བ་ཐོག་མ་མེད་པ་ནས་ཐ་མ་ད་ལྟ་ལ་ཐུག་གི་བར་དུ་ཉོན་མོངས་པ་འདོད་ཆགས་དང་ཞེ་སྡང་དང་གཏི་མུག་གི་དབང་གིས། ལུས་དང་ངག་དང་ཡིད་ཀྱི་སྒོ་ནས་སྡིག་པ་མི་དགེ་བ་བཅུ་བགྱིས་པ་དང༌། མཚམས་མེད་པ་ལྔ་བགྱིས་པ་དང༌། དེ་དང་ཉེ་བ་ལྔ་བགྱིས་པ་དང༌། སོ་སོར་ཐར་པའི་སྡོམ་པ་དང་འགལ་བ་བགྱིས་པ་དང༌། བྱང་ཆུབ་སེམས་དཔའི་བསླབ་བྱ་དང་འགལ་བ་བགྱིས་པ་དང༌། གསང་སྔགས་ཀྱི་དམ་ཚིག་དང་འགལ་བ་བགྱིས་པ་དང༌། དཀོན་མཆོག་གསུམ་ལ་མ་དད་ཅིང་མ་གུས་པ་བགྱིས་པ་དང༌། ཕ་དང་མ་ལ་མ་གུས་པ་བགྱིས་པ་དང༌། མཁན་པོ་དང་སློབ་དཔོན་ལ་མ་གུས་པ་བགྱིས་པ་དང༌། གྲོགས་ཚངས་པ་མཚུངས་པར་སྤྱོད་པ་རྣམས་ལ་མ་གུས་པ་བགྱིས་པ་དང༌། དམ་པའི་ཆོས་སྤངས་པ་དང༌། གསུང་རང་གི་བླུས་ཟོས་པ་དང༌། འཕགས་པའི་དགེ་འདུན་ལ་བསྐུར་པ་བཏབ་པ་ལ་སོགས་པ། མདོར་ན་མཐོ་རིས་དང་ཐར་པའི་གེགས་སུ་གྱུར་ཅིག་འཁོར་བ་དང་ངན་སོང་གི་རྒྱུར་གྱུར་པའི་སྡིག་པ་དང༌། ཉེས་པ་དང༌། ལྟུང་བའི་ཚོགས་ཅི་བགྱིས་པ་དང༌། བགྱིད་དུ་སྩལ་བ་དང༌། གཞན་གྱིས་བགྱིད་པ་ལ་རྗེས་སུ་ཡི་རང་བ་བགྱིས་པ་དེ་དག་ཐམས་ཅད། འཕགས་པ་ཐུགས་རྗེ་ཆེན་པོ་ལ་སོགས་པ་ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའི་ཚོགས་དང་བཅས་པ་རྣམས་ཀྱི་སྤྱན་སྔར་མཐོལ་ལོ་བཤགས་སོ། །མི་འཆབ་བོ། །མི་སྦེད་དོ། །སླན་ཆད་ཀྱང་གཅོད་ཅིང་སྡོམ་པ་བགྱིད་ལགས་སོ། །དེ་ནས་བཤགས་པའི་ཡན་ལག་བསྟན། དེ་ནས་དཔལ་མོའི་གཞུང་ལས་བྱུང་བའི་ཡན་ལག་ལྷག་མ་བླང་བ་ནི། གང་ཡང་བདག་གིས་དུས་ཀུན་ཏུ། །སྡིག་པ་བགྱིས་པ་གང་གྱུར་པ། །སྐྲག་པས་རྨི་འདྲར་བཤགས་བགྱིས་ཤིང༌། །དེང་ནས་བརྩམས་ཏེ་འབྱུང་མི་བགྱིད། །དགེ་བ་རྣམས་ལ་རྗེས་ཡི་རང༌། །འཁོར་ལོ་བསྐོར་ཞིང་གསོལ་བ་འདེབས། །སངས་རྒྱས་བྱང་ཆུབ་ཡིད་ཀྱིས་བཟུང༌། །ཐམས་ཅད་བྱང་ཆུབ་མཆོག་ཏུ་བསྔོ། །དེ་ཐོབ་ལམ་ལ་གནས་བགྱི་ཞིང༌། །སྐྱབས་གསུམ་ལ་ནི་བདག་སྐྱབས་མཆི། །ཞེས་བརྗོད་པར་བྱའོ། །དེ་ནས། བཛྲ་མུཿཚོགས་ཞིང་རང་གནས་སུ་གཤེགས་པར་གྱུར། སེམས་ཅན་ཐམས་ཅད་བདེ་བ་དང་བདེ་བའི་རྒྱུ་དང་ལྡན་པར་གྱུར་ཅིག །སེམས་ཅན་ཐམས་ཅད་སྡུག་བསྔལ་དང་སྡུག་བསྔལ་གྱི་རྒྱུ་དང་བྲལ་བར་གྱུར་ཅིག །སེམས་ཅན་ཐམས་ཅད་སྡུག་བསྔལ་མེད་པའི་བདེ་བ་དང་མི་འབྲལ་བར་གྱུར་ཅིག །སེམས་ཅན་ཐམས་ཅད་བདེ་སྡུག་གི་རྒྱུ་ཆགས་སྡང་ཉེ་རིང་དང་བྲལ་བའི་བཏང་སྙོམས་ཆེན་པོ་ལ་སེམས་ཡུན་རིང་དུ་གནས་པར་གྱུར་ཅིག །ཞེས་ཚད་མེད་བཞི་དྲག་ཏུ་བསྒོམ་མོ། །གཉིས་པ་བདག་བསྐྱེད་ལ་གཉིས། བསྒོམ་བྱའི་ལྷ་དང༌། བཟླ་བྱའི་སྔགས་བསྟན་པའོ། །དང་པོ་ནི། ཨོཾ་སྭ་བྷ་ཝ་ཤུདྡྷཿསརྦ་དྷརྨཿསྭ་བྷ་ཝ་ཤུདྡྷོ་྅ཧཾ། ཨོཾ་ཤཱུ་ནྱ་ཏཱ་ཛྙཱ་བཛྲ་སྭ་བྷ་ཝ་ཨཱཏྨ་ཀོ྅ཧཾ། བདག་གི་དེ་ཁོ་ན་ཉིད་དང་ལྷའི་དེ་ཁོ་ན་ཉིད་ཆུ་དང་འོ་མ་བཞིན་དུ་གཉིས་སུ་མི་ཕྱེད་པའི་སྟོང་པ་ཉིད་དུ་གྱུར། སྟོང་པའི་ངང་ལས། པཾ་ལྗང་ཁུ་ལས་སྣ་ཚོགས་པདྨ་འདབ་མ་བརྒྱད་པ། དེའི་ལྟེ་བར་ཨ་ལས་ཟླ་བའི་དཀྱིལ་འཁོར་གྱི་སྟེང་དུ་ཧྲཱིཿདཀར་པོ་རིང་ཆ་ཚེག་དྲག་དང་བཅས་པའི་མཐར་ཨོཾ་མ་ཎི་པདྨེ་ཧཱུཾ། ཞེས་པའི་སྔགས་ཡི་གེའི་རྣམ་པ་ཅན་དུ་འཁོད་པར་གྱུར། དེ་ལས་འོད་ཟེར་འཕྲོས་སྔགས་ཀྱི་རང་སྒྲ་ནམ་མཁའི་མཐའི་བར་དུ་ཁྱབ་པས་སེམས་ཅན་གྱི་སྡིག་པ་སྦྱངས་ཏེ་ཇོ་བོའི་སྐུར་གྱུར། དེ་རྣམས་འོད་དུ་ཞུ་ནས་སྔར་སྤྲོས་པའི་འོད་དང་འགྲོགས་ནས་ཚུར་འདུས་ཏེ་ཧྲཱིཿལ་ཐིམ་པས། དེ་ཉིད་པདྨ་འདབ་བརྒྱད་གསེར་བཙོ་མ་ལྟར་འབར་བ་ཧྲཱིཿམཚན་པ་གཅིག་ཏུ་གྱུར། ཡང་དེ་ལས་འོད་ཟེར་ལྕགས་ཀྱུ་དང་ཞགས་པ་ལྟ་བུ་བྱུང་ནས། ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཐུགས་རྗེ་ཆེན་པོའི་གཟུགས་ཀྱི་རྣམ་པར་བྱོན་ནས་ཧྲཱིཿལ་ཐིམ་པས། སྐད་ཅིག་གིས་པདྨ་ཧྲཱིཿདང་བཅས་པ་ཡོངས་སུ་གྱུར་པ་ལས། བདག་ཉིད་འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དཀར་པོ་ལང་ཚོ་དར་ལ་བབ་ཅིང་འོད་ཟེར་འཕྲོ་བ། ཞལ་བཅུ་གཅིག་གི་རྩ་བའི་ཞལ་དཀར་བ། གཡས་ཞལ་ལྗང་བ། གཡོན་དམར་བ། དེའི་སྟེང་མ་དབུས་ལྗང༌། གཡས་དམར། གཡོན་དཀར་བ། དེའི་སྟེང་མ་དབུས་དམར། གཡས་དཀར། གཡོན་ལྗང་བ། དེ་རྣམས་ཞི་ཞིང་འཛུམ་པའི་མདངས་ཅན། དེའི་སྟེང་ན་ཁྲོ་ཞལ་ནག་པོ་མཆེ་བ་གཙིགས་ཤིང་ཁྲོ་གཉེར་དང་ལྡན་པ། སྤྱན་གསུམ་པ་རལ་པ་དམར་སེར་གྱེན་དུ་བསྒྲེང་བ། དེའི་སྤྱི་བོར་ཞི་ཞལ་དམར་པོ་གཙུག་གཏོར་དང་བཅས་པ། རྒྱན་སྤངས་པ་ཚངས་པ་སྤྱོད་པའི་ཆ་ལུགས་མཛེས་ཤིང་འཛུམ་པ་མགུལ་པ་དང་བཅས་པ། རྩ་བའི་ཕྱག་དང་པོ་གཉིས་ཐུགས་ཁར་ཐལ་མོ་སྦྱར་བ། གཡས་ཀྱི་གཉིས་པས་བགྲང་འཕྲེང༌། གསུམ་པས་མཆོག་སྦྱིན་གྱི་ཕྱག་རྒྱ་ལས་བདུད་རྩིའི་རྒྱུན་བབས་པས་ཡི་དྭགས་ཀྱི་བཀྲེས་སྐོམ་སེལ་བ། བཞི་པས་འཁོར་ལོ་འཛིན་པ། གཡོན་གྱི་གཉིས་པ་ན་གསེར་གྱི་པདྨ་ཡུ་བ་དང་བཅས་པ། གསུམ་པ་ན་རིལ་བ་སྤྱི་བླུགས། བཞི་པ་ན་མདའ་གཞུ་འཛིན་པ། ཕྱག་ལྷག་མ་དགུ་བརྒྱ་དང་དགུ་བཅུ་རྩ་གཉིས་པདྨའི་འདབ་མ་ལྟར་འཇམ་ཞིང་མཆོག་སྦྱིན་མཛད་པ། ཕྱག་ཐམས་ཅད་ཀྱི་མཐིལ་ན་ཞི་བའི་སྤྱན་རེ་རེ་ཡོད་པ། ཕྱག་རྣམས་ཡར་དབུའི་གཙུག་གཏོར་དང་མར་པུས་མོའི་ལྷ་ང་ལས་མི་འདའ་བ་རི་དྭགས་ཀྱི་པགས་པས་ནུ་མ་གཡོན་པ་བཀབ་པ། ཞབས་གཉིས་མཉམ་པའི་སྟབས་ཀྱིས་བཞེངས་ཤིང༌། རས་བཟང་པོའི་ཤམ་ཐབས་ཅན། ནོར་བུས་སྤྲས་པའི་གསེར་གྱི་སྐེ་རགས་དང་ལྡན་པ། རལ་པ་དམར་སེར་འཁྱུགས་པས་མཛེས་པ། རིན་པོ་ཆེའི་དབུ་རྒྱན། སྙན་རྒྱན། མགུལ་རྒྱན། དཔུང་རྒྱན། ཕྱག་གདུབ། ཞབས་གདུབ། དར་སྣ་ཚོགས་ཀྱི་ཅོད་པན་ཅན་ལ་སོགས་པས་བརྒྱན་ཅིང༌། མཚན་དཔེ་ཡོངས་སུ་རྫོགས་པའི་འོད་ཟེར་དཔག་ཏུ་མེད་པ་འཕྲོས་པའི་སྐུ་ཅན་དུ་གྱུར་པའི་དཔྲལ་བར་ཨོཾ་དཀར་པོ། མགྲིན་པ་ཨཱཿདམར་པོ། ཐུགས་ཀར་ཧཱུཾ་སྔོན་པོ། ཐུགས་ཀའི་དབུས་སུ་པདྨ་དང་ཟླ་བའི་སྟེང་དུ་ཧྲཱིཿདཀར་པོས་མཚན་པ། ཨོཾ་པདྨ་ཨུཏྤཱ་ཝ་ཡེ་སྭཱ་ཧཱ། རིགས་ཀྱི་དམ་རྒྱ་གནས་གསུམ་དུ་བཀོད་པ་དེ་ལས་འོད་ཟེར་འཕྲོས། རང་བཞིན་གྱི་གནས་དང༌། ལྷོ་ཕྱོགས་པོ་ཏ་ལ་ནས་འཕགས་པ་སྤྱན་རས་གཟིགས་བཅུ་གཅིག་ཞལ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཐམས་ཅད་ཀྱིས་བསྐོར་བ་བཛྲ་ས་མཱ་ཛཿ ཞེས་སྤྱན་དྲངས་ཏེ་མདུན་གྱི་ནམ་མཁར་པདྨའི་གདན་ལ་བཞུགས་པར་མོས་ལ། ཨོཾ་པདྨ་ཀ་མ་ལ་ཡེ་སྟྭཾ། སྙིང་གའི་ཧྲཱིཿལས་མཆོད་པའི་ལྷ་མོ་སྤྲོས་ཏེ་ནམ་མཁར་མཆོད་པའི་མོས་པ་བཅས། ཨོཾ་སརྦ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝཱ་ར་ཨརྒྷཾ་པྲ་ཏིཙྪཾ་ཨཱཿཧཱུཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏིཙྪཾ་ཨཱཿཧཱུཾ་སྭཱཧཱ། ཞེས་པས་མཆོད། ཛཿཧཱུཾ་བཾ་ཧོ། དམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། ཡང་ཐུགས་ཀའི་ཧྲཱིཿལས་འོད་ཟེར་འཕྲོས་པས་རང་བཞིན་གྱི་གནས་ནས་འོད་དཔག་མེད་གཙོ་བོར་གྱུར་པའི་རིགས་ལྔ་འཁོར་བཅས་སྤྱན་དྲངས། ཨོཾ་པཉྩ་ཀུ་ལ་ས་པཱ་རི་ཝ་ར་ཨརྒྷཾ་པྲ་ཏིཙྪཾ་ཨཱཿཧཱུཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏིཙྪཾ་ཨཱཿཧཱུཾ་སྭཱཧཱ། ཞེས་པས་མཆོད། དེ་བཞིན་གཤེགས་པ་ཐམས་ཅད་ཀྱི་བདག་ལ་མངོན་པར་དབང་བསྐུར་དུ་གསོལ། ཞེས་གསོལ་བ་བཏབ་པས་རིགས་ལྔའི་ཐུགས་ཁ་ནས་གོས་དཀར་མོ་ལ་སོགས་པའི་ལྷ་མོ་རྣམས་ཀྱིས་བདུད་རྩིས་གང་བའི་བུམ་པ་ཐོགས་ནས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཞེས་གསུངས་ཤིང་སྤྱི་བོ་ནས་བདུད་རྩིའི་རྒྱུན་གྱིས་དབང་བསྐུར་བས་སྒོ་གསུམ་གྱི་དྲི་མ་དག་ནས་ཡེ་ཤེས་ཀྱི་ཆུས་ལུས་གང་ཞིང༌། ཆུ་ལྷག་མ་ཡར་ལུད་པ་ལས་སྤྱི་གཙུག་ཏུ་བླ་མའི་ངོ་བོ་འོད་དཔག་མེད། དཔྲལ་བར་མི་བསྐྱོད་པ། རྣ་བ་གཡས་པར་རིན་ཆེན་འབྱུང་ལྡན། གཡོན་པར་དོན་ཡོད་གྲུབ་པ། ལྟག་པར་རྣམ་པར་སྣང་མཛད་ཀྱིས་དབུ་བརྒྱན་པར་གྱུར། དེ་ནས་མཆོད་པ་བྱིན་གྱིས་བརླབ་པ་ནི། ཨོཾ་ཨ་མྲྀ་ཏ་ཀུནྜ་ལི་ཧཱུཾ་ཕཊ་ཀྱིས་བགེགས་བསངས། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས། བྷྲཱུཾ་ལས་བྱུང་བའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཨོཾ་འོད་དུ་ཞུ་བ་ལས་བྱུང་བ་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པའི་མཆོད་རྫས་བསམ་གྱིས་མི་ཁྱབ་པ། དྭངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། སོ་སོའི་ཕྱག་རྒྱ་བཅས་ཏེ། ཨོཾ་ཨརྒྷཾ྄་ཨཱཿཧཱུཾ། ཨོཾ་པཱ་དྱེཾ་ཨཱཿཧཱུཾ། ཨོཾ་པུཥྤེ་ཨཱཿཧཱུཾ། ཨོཾ་དྷཱུ་པེ་ཨཱཿཧཱུཾ྄། ཨོཾ་ཨ་ལོ་ཀེ་ཨཱཿཧཱཾ། ཨོཾ་གནྡྷེ་ཨཱཿཧཱུཾ། ཨོཾ་ནཻ་ཝི་དྱེ་ཨཱཿཧཱཾ། ཨོཾ་ཤཔྟ་ཨཱཿཧཱུཾ། ཞེས་བྱིན་གྱིས་བརླབས་ནས། རྒྱལ་བ་རྒྱ་མཚོ་མཉེས་བྱེད་མཆོད་པའི་རྫས། །མཆོད་ཡོན་ཞབས་བསིལ་མེ་ཏོག་བདུག་སྤོས་སྒྲོན། །དྲི་ཆབ་ཞལ་ཟས་ལ་སོགས་མཆོད་པའི་སྤྲིན། །ཞིང་ཁམས་རྒྱ་མཚོ་བཀང་སྟེ་འབུལ་བར་བགྱི། །ཨོཾ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨརྒྷཾ་པྲ་ཏིཙྪ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏིཙྪ་སྭཱཧཱ། ཞེས་མཆོད། སངས་རྒྱས་ཀུན་གྱིས་རབ་ཏུ་བསྔགས། །ཡོན་གནས་དམ་པ་ཀུན་བསྐྱེད་པས། །སྤྱན་རས་གཟིགས་ཞེས་མཚན་གསོལ་བ། །རྟག་པར་བརྩེ་ལ་ཕྱག་འཚལ་བསྟོད། །གཉིས་པ་ནི། དེ་ནས་རང་གི་སྙིང་ཁར་པད་ཟླ་ལ་ཡེ་ཤེས་སེམས་དཔའ་ཇོ་བོའི་སྐུ་མཚོན་གང་བ་གཅིག་གི་ཐུགས་ཁར་པད་ཟླའི་སྟེང་དུ་ཏིང་ངེ་འཛིན་སེམས་དཔའ་ཧྲཱིཿདཀར་པོ། དེ་ལས་འོད་ཟེར་གྱི་སྣང་ལ་ཐུགས་རྗེ་ཆེན་པོའི་སྐུ་བཞུགས་པ་དཔག་ཏུ་མེད་པ་འཕྲོས། ཁམས་གསུམ་གྱི་སེམས་ཅན་ཐམས་ཅད་ཀྱི་སྡིག་སྒྲིབ་སྦྱངས། སྤྱན་རས་གཟིགས་ཀྱི་གོ་འཕང་ལ་བཀོད། འོད་ཟེར་ཚུར་འདུས་ཐུགས་ཀའི་ཧྲཱིཿལ་ཐིམ་པར་གྱུར། ཐུན་དང་པོ་ཕྲེང་བ་བྱིན་བརླབས་བྱས་ཏེ། ན་མོ་རཏྣ་ཏྲ་ཡ། ན་མཿཨཱརྻ་ཛྙཱ་ན་སཱ་ག་ར་བཻ་རོ་ཙ་ན། བྱཱུ་ཧ་རཱ་ཛཱ་ཡ། ཏ་ཐཱ་ག་ཏ་ཡ། ཨརྷ་ཏེ། སམྱ་ཀྶཾ་བུདྡྷ་ཡ། ན་མཿསརྦ་ཏ་ཐཱ་ག་ཏེ་བྷྱཿཨརྷ་ཏེ་བྷྱཿསམྱ་ཀ་སཾ་བུད་དྷེ་བྷྱཿན་མཿཨཱརྻ་ཨ་ཝ་ལོ་ཀེ་ཤྭ་ར་ཡ། བོ་དྷི་ས་ཏྭ་ཡ། མཧཱ་ས་ཏྭ་ཡ། མཧཱ་ཀ་རུ་ཎི་ཀཱ་ཡ། ཏདྱ་ཐཱ། “ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨ་ཌྜེ་ཝིཌྜེ། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ་ཀུ་སུ་མེ་ཝ་རེ། ཨི་ལི་མི་ལི་ཙི་ཏི་ཛྭ་ལ་མ་པ་ནཱ་ཡེ་སྭཱཧཱ། ཞེས་གཟུངས་རིང་ཚར་གཅིག་གིས་སྣ་དྲངས་ཏེ། ཏདྱ་ཐཱ། ཨོཾ་དྷ་ར་དྷ་ར་སོགས་གཟུངས་ཐུང་བརྒྱ་རྩ་བརྒྱད་དང༌། ཡང་སྙིང་ཡི་གེ་དྲུག་པའང་ཇི་ལྟར་རིགས་པར་བཟླ་ཞིང༌། སྤྲོ་བསྡུའི་དམིགས་པ་དེ་ཉིད་གཙོ་བོར་བྱ། དེས་ངལ་ན་སྙིང་གའི་ཟླ་བ་ལ་གནས་པའི་ཧྲཱིཿཡིག་གེ་མཐར་སྔགས་ཕྲེང་བཀོད་ལ་གཟུངས་སྔགས་བསྐོར་བའི་ཚུལ་དུ་བཟླ་བའམ། ཡང་ན་མ་མཆུ་གླེགས་ཤིང་གི་རྣམ་པ་ཤེལ་ལྟར་དྭངས་པ་ལ་གཟུངས་སྔགས་དབུ་གཡོན་བསྟན་གསེར་གྱི་ཁ་དོག་ལྟ་བུར་དམིགས་ལ་བཀླགས་པའི་ཚུལ་དུ་བཟླའོ། །བཟླས་པ་གྲུབ་ནས། པདྨའི་ཡིག་བརྒྱ་བརྗོད་པས་ལྷག་ཆད་བསྐང་བར་བྱའོ། །གཉིས་པ་མདུན་བསྐྱེད་སྒྲུབ་པ་ལ་ལྔ། གཞལ་ཡས་ཁང་བསྐྱེད་པ། སྤྱན་འདྲེན་པ། དབང་བསྐུར་རྒྱས་བཏབ་པ། མཆོད་ཅིང་བསྟོད་པ། གཟུངས་བུམ་སྒྲུབ་པའོ། །དང་པོ་ནི། ཨོཾ་ཨ་མྲྀ་ཏ་ཀུནྜ་ལི་ཧཱུཾ་ཕཊ། ཅེས་པས་བགེགས་བསང༌། ཨོཾ་སྭ་བྷཱ་ཝ་སོགས་བརྗོད་པས། དཀྱིལ་འཁོར་དང་སྐུ་གཟུགས་ལ་སོགས་པའི་རྟེན་རྣམས་མི་དམིགས་པར་སྦྱངས། སྟོང་པའི་ངང་ལས། བདག་བསྐྱེད་ཀྱི་ཐུགས་ཀའི་ཧྲཱིཿལས་བྷྲཱུཾ་དཀར་པོ་འོད་ཟེར་ཁ་དོག་ལྔ་དང་ལྡན་པ་ཞིག་མཆེད་ནས་མདུན་བསྐྱེད་ཀྱི་གནས་སུ་བབས། དེ་ཉིད་འོད་དུ་ཞུ་བ་ལས་རིན་པོ་ཆེ་སྣ་ཚོགས་ལས་གྲུབ་པའི་གཞལ་ཡས་ཁང་གྲུ་བཞི་སྒོ་བཞི་རྟ་བབས་བཞི་དང་ལྡན་པ། མཚན་ཉིད་ཐམས་ཅད་ཡོངས་སུ་རྫོགས་པའི་དབུས་དང༌། ཕྱོགས་མཚམས་ཀྱི་པདྨ་འདབ་མ་བརྒྱད་པའི་ཕྱོགས་བཞིར་ཟླ་བའི་གདན་རེ་རེ། དབུས་ཀྱི་གདན་གྱི་སྟེང་དུ་ཧྲཱིཿདཀར་པོ་གནས་པ་དེ་ཡོངས་སུ་གྱུར་པ་ལས། འཕགས་པ་སྤྱན་རས་གཟིགས་དབང་ཕྱུག་སྐུ་མདོག་དཀར་པོ་ལང་ཚོ་དར་ལ་བབ་ཅིང་འོད་ཟེར་འཕྲོ་བ། ཞལ་བཅུ་གཅིག་གི་རྩ་བའི་ཞལ་དཀར་བ། གཡས་ཞལ་ལྗང་བ། གཡོན་དམར་བ། དེའི་སྟེང་མ་དབུས་ལྗང༌། གཡས་དམར། གཡོན་དཀར་བ། དེའི་སྟེང་མ་དབུས་དམར། གཡས་དཀར། གཡོན་ལྗང་བ། དེ་རྣམས་ཞི་ཞིང་འཛུམ་པའི་མདངས་ཅན། དེའི་སྟེང་ན་ཁྲོ་ཞལ་ནག་པོ་མཆེ་བ་གཙིགས་ཤིང་ཁྲོ་གཉེར་དང་ལྡན་པ། སྤྱན་གསུམ་པ་རལ་པ་དམར་སེར་གྱེན་དུ་བསྒྲེང་བ། དེའི་སྤྱི་བོར་ཞི་ཞལ་དམར་པོ་གཙུག་ཏོར་དང་བཅས་པ། རྒྱན་སྤངས་པ་ཚངས་པར་སྤྱོད་པའི་ཆ་ལུགས་མཛེས་ཤིང་འཛུམ་པ་མགུལ་པ་དང་བཅས་པ། རྩ་བའི་ཕྱག་དང་པོ་གཉིས་ཐུགས་ཁར་ཐལ་མོ་སྦྱར་བ། གཡས་ཀྱི་གཉིས་པས་བགྲང་འཕྲེང༌། གསུམ་པས་མཆོག་སྦྱིན་གྱི་ཕྱག་རྒྱ་ལས་བདུད་རྩིའི་རྒྱུན་བབ་པས་ཡི་དྭགས་ཀྱི་བཀྲེས་སྐོམ་སེལ་བ། བཞི་པས་འཁོར་ལོ་འཛིན་པ། གཡོན་གྱི་གཉིས་པ་ན་གསེར་གྱི་པདྨ་ཡུ་བ་དང་བཅས་པ། གསུམ་པ་ན་རིལ་བ་སྤྱི་བླུགས། བཞི་པ་ན་མདའ་གཞུ་འཛིན་པ། ཕྱག་ལྷག་མ་དགུ་བརྒྱ་དང་དགུ་བཅུ་རྩ་གཉིས་པདྨའི་འདབ་མ་ལྟར་འཇམ་ཞིང་མཆོག་སྦྱིན་མཛད་པ། ཕྱག་ཐམས་ཅད་ཀྱི་མཐིལ་ན་ཞི་བའི་སྤྱན་རེ་རེ་ཡོད་པ། ཕྱག་རྣམས་ཡར་དབུའི་གཙུག་ཏོར་དང་མར་པུས་མོའི་ལྷ་ང་ལས་མི་འདའ་བ། རི་དྭགས་ཀྱི་པགས་པས་ནུ་མ་གཡོན་པ་བཀབ་པ། ཞབས་གཉིས་མཉམ་པའི་སྟབས་ཀྱིས་བཞེངས་ཤིང༌། རས་བཟང་པོའི་ཤམ་ཐབས་ཅན། ནོར་བུས་སྤྲས་པའི་གསེར་གྱི་སྐེ་རགས་དང་ལྡན་པ། རལ་པ་དམར་སེར་འཁྱུག་པས་མཛེས་པ། རིན་པོ་ཆེའི་དབུ་རྒྱན། སྙན་རྒྱན། མགུལ་རྒྱན། དཔུང་རྒྱན། ཕྱག་གདུབ། ཞབས་གདུབ། དར་སྣ་ཚོགས་ཀྱི་ཅོད་པན་ལ་སོགས་པས་བརྒྱན་ཅིང༌། མཚན་དཔེ་ཡོངས་སུ་རྫོགས་པའི་འོད་ཟེར་དཔག་ཏུ་མེད་པ་འཕྲོ་བའི་སྐུ་ཅན་དུ་གྱུར། དེའི་དབུ་གཙུག་ཏུ་རྒྱལ་བ་འོད་དཔག་མེད་དམར་པོ་མཉམ་བཞག་གི་ཕྱག་རྒྱ་མཛད་པ། ཕྱོགས་ཀྱི་འདབ་མ་བཞི་ལ་ཤར་དུ་ཧཱུཾ་ལས་མི་བསྐྱོད་པ་སྔོན་པོ་ས་གནོན་གྱི་ཕྱག་རྒྱ་ཅན། ལྷོ་ཏྲཾ་ལས་རིན་ཆེན་འབྱུང་ལྡན་སེར་པོས་མཆོག་སྦྱིན་གྱི་ཕྱག་རྒྱ་ཅན། ནུབ་ཏུ་ཨོཾ་ལས་རྣམ་པར་སྣང་མཛད་དཀར་པོ་བྱང་ཆུབ་མཆོག་གི་ཕྱག་རྒྱ་ཅན། བྱང་དུ་ཨ་ལས་དོན་ཡོན་གྲུབ་པ་ལྗང་ཁུ་སྐྱབས་སྦྱིན་གྱི་ཕྱག་རྒྱ་ཅན། གཤེགས་པ་གཞན་གསུམ་གཡོན་མཉམ་གཞག་མཛད་པ། ཐམས་ཅད་རྡོ་རྗེ་སྐྱིལ་མོ་ཀྲུང་གིས་བཞུགས་ཤིང༌། སངས་རྒྱས་རབ་ཏུ་བྱུང་བའི་ཆ་བྱད་ཅན་ནོ། །མཚམས་ཀྱི་འདབ་མ་བཞི་ལ་བུམ་པ་བཞིས་མཚན་པའོ། །ལྷ་ཐམས་ཅད་ཀྱི་དཔྲལ་བར་ཨོཾ་དཀར་པོ། མགྲིན་པར་ཨཱཿདམར་པོ། ཐུགས་ཀར་ཧཱུཾ་སྔོན་པོ། ཐུགས་ཀའི་དབུས་སུ་པདྨ་དང་ཟླ་བའི་སྟེང་དུ་ཧྲཱིཿདཀར་པོ། དེ་ལས་འོད་ཟེར་འཕྲོས། རང་བཞིན་གྱི་གནས་དང༌། ལྷོ་ཕྱོགས་པོ་ཏ་ལ་ནས་འཕགས་པ་སྤྱན་རས་གཟིགས་བཅུ་གཅིག་ཞལ་ལ་སངས་རྒྱས་དང་བྱང་ཆུབ་སེམས་དཔའི་ཚོགས་ཀྱིས་བསྐོར་བ་སྤྱན་དྲངས་པར་གྱུར། གཉིས་པ་ནི། ལག་ཏུ་སྤོས་ཐོགས་ནས། མ་ལུས་སེམས་ཅན་ཀུན་གྱིས་མགོན་གྱུར་ཅིང༌། །བདུད་སྡེ་དཔུང་བཅས་མི་བཟད་འཇོམས་མཛད་ལྷ། །དངོས་རྣམས་མ་ལུས་ཡང་དག་མཁྱེན་གྱུར་པའི། །བཅོམ་ལྡན་འཁོར་བཅས་གནས་འདིར་གཤེགས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨཱརྻ་ལོ་ཀེ་ཤྭ་ར་ས་པཱ་རི་ཝ་ར་བཛྲ་ས་མ་ཡ་ཛཿ ཞེས་སྤྱན་དྲངས་ཏེ་མདུན་གྱི་ནམ་མཁར་པདྨའི་གདན་ལ་བཞུགས་པར་མོས་ལ། ཨོཾ་པདྨ་ཀ་མ་ལ་ཡེ་སྟྭཾ། སྙིང་གའི་ཧྲཱིཿལས་མཆོད་པའི་ལྷ་མོ་སྤྲོས་ཏེ་ནམ་མཁར་མཆོད་པའི་མོས་པ་དང་བཅས། ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨརྒྷཾ་པྲ་ཏིཙྪཾ་ཨཱཿཧཱུཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻཝིདྱེ༴ ཤཔྟ་པྲ་ཏིཙྪཾ་ཨཱཿཧཱུཾ་སྭཱཧཱ། ཞེས་པས་མཆོད། ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། ཞེས་བརྗོད་དོ། །གསུམ་པ་ནི། ཡང་ཐུགས་ཀའི་ཧྲཱིཿལས་འོད་ཟེར་འཕྲོས་པས་རང་བཞིན་གྱི་གནས་ནས་འོད་དཔག་མེད་གཙོ་བོར་གྱུར་པའི་རིགས་ལྔ་འཁོར་བཅས་སྤྱན་དྲངས། ཨོཾ་པཉྩ་ཀུ་ལ་ས་པཱ་རི་ཝ་ར་ཨརྒྷཾ་པྲ་ཏཱིཙྪཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏཱིཙྪཾ་སྭཱཧཱ། ཞེས་མཆོད། དེ་བཞིན་གཤེགས་པ་ཐམས་ཅད་ཀྱིས་མདུན་བསྐྱེད་ཀྱི་ལྷ་ལ་དབང་བསྐུར་དུ་གསོལ། ཞེས་གསོལ་བ་བཏབ་པས་རིགས་ལྔའི་ཐུགས་ཀ་ནས་གོས་དཀར་མོ་ལ་སོགས་པའི་ལྷ་མོ་རྣམས་ཀྱིས་བདུད་རྩིས་གང་བའི་བུམ་པ་ཐོགས་ནས། ཇི་ལྟར་བལྟམས་པ་སོགས་ནས་ཤྲཱི་ཡེ་ཧཱུཾ། ཞེས་གསུངས་ཤིང་སྤྱི་བོ་ནས་བདུད་རྩིའི་རྒྱུན་གྱིས་དབང་བསྐུར་བས་དྲི་མ་དག་ཡེ་ཤེས་ཀྱི་ཆུས་སྐུ་ལུས་ཐམས་ཅད་གང༌། ཆུ་ལྷག་མ་ཡར་ལུད་པ་ལས་གཙོ་བོ་ལ་འོད་དཔག་མེད་དུ་གྱུར་པ་སྔར་གྱི་དེ་ལ་ཐིམ། དེ་བཞིན་གཤེགས་པ་བཞི་ལ་རང་རང་གི་རིགས་ཀྱི་བདག་པོས་དབུ་བརྒྱན་པར་གྱུར། ཞེས་བརྗོད་དོ། །འདི་ལ་རིགས་བདག་གི་རྒྱས་གདབ་མི་དགོས་ཞེས་གསུངས་ཀྱང༌། འདིར་ཆགས་བྲལ་ལ་ཆགས་ཅན་གྱིས་རྒྱས་གདབ་པ་ཡིན་པས་རིགས་བདག་ངེས་པར་དགོས་ཏེ། དབང་གི་དག་འབྲས་རིགས་བདག་མེད་ན་རིགས་ལྔའི་དབང་བསྐུར་གྱིས་དྲི་མ་མ་དག་པའི་སྐྱོན་དུ་འགྱུར་རོ་སྙམ་མོ། །བཞི་པ་ནི། དེ་ནས་བསགས་སྦྱོང་ཕྱག་མཆོད་ཀྱི་རིམ་པ་འདིར་མཆོད་བསྟོད་ལ་བསྡུ་བའི་དབང་དུ་བྱས་ཏེ་མདུན་བསྐྱེད་མཆོད་པ་བྱིན་གྱིས་བརླབ་པ་ནི། ཨོཾ་ཨ་མྲྀ་ཏ་ཀུནྜ་ལི་ཧཱུཾ་ཕཊ། ཅེས་པས་བགེགས་བསངས། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས། བྷྲཱུཾ་ལས་བྱུང་བའི་རིན་པོ་ཆེའི་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ། ཨོཾ་འོད་དུ་ཞུ་བ་ལས་བྱུང་བ་ལྷ་རྫས་ལས་གྲུབ་པའི་མཆོད་ཡོན། ཞབས་བསིལ། མེ་ཏོག བདུག་སྤོས། མར་མེ། དྲི་ཆབ། ཞལ་ཟས། རོལ་མོ་ལ་སོགས་པའི་མཆོད་རྫས་བསམ་གྱི་ཁྱབ་པ། དྭངས་ཤིང་ཐོགས་པ་མེད་པ་ནམ་མཁའི་མཐའ་ཀླས་པར་གྱུར། སོ་སོའི་ཕྱག་རྒྱ་དང་བཅས་ཏེ། ཨོཾ་ཨརྒྷཾ་ཨཱཿཧཱུཾ། ཨོཾ་པཱ་དྱེཾ་ཨཱཿཧཱུཾ། ཨོཾ་པུཥྤེ་ཨཱཿཧཱུཾ། ཨོཾ་དྷཱུ་པེ་ཨཱཿཧཱུཾ། ཨོཾ་ཨ་ལོ་ཀེ་ཨཱཿཧཱུཾ། ཨོཾ་གནྡྷེ་ཨཱཿཧཱུཾ། ཨོཾ་ནཻ་ཝི་དྱེ་ཨཱཿཧཱུཾ། ཨོཾ་ཤཔྟ་ཨཱཿཧཱུཾ། ཞེས་བྱིན་གྱིས་བརླབས་ནས། ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པཱ་རི་ཝ་ཨརྒྷཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་པཱ་དྱེཾ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཞེས་ཆུས་གཉིས་སྔོན་དུ་བཏང་ནས། ཀུན་བཟང་ཏིང་འཛིན་སྒྱུ་འཕྲུལ་ལས་འགྲུབ་པའི། །པདྨ་ཨུཏྤལ་ལ་སོགས་མེ་ཏོག་རིགས། །ཞིང་ཁམས་རྒྱ་མཚོ་བཀང་སྟེ་འབུལ་ལགས་ན། །ཐུགས་རྗེ་ཆེན་པོས་དགོངས་ཏེ་བཞེས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝ་ར་པུཥྤེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཀུན་བཟང་ཏིང་འཛིན་སྒྱུ་འཕྲུལ་ལས་གྲུབ་པའི། །ལྷན་སྐྱེས་སྦྱར་བྱུང་བསྲེགས་པའི་དྲི་ཞིམ་སྤོས། །ཞིང་ཁམས་རྒྱ་མཚོ་བཀང་སྟེ་འབུལ་ལགས་ན། །ཐུགས་རྗེ་ཆེན་པོས་དགོངས་ཏེ་བཞེས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝ་ར་དྷུ་པེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཀུན་བཟང་ཏིང་འཛིན་སྒྱུ་འཕྲུལ་ལས་གྲུབ་པའི། །འཇིག་རྟེན་མུན་སེལ་སྣང་བྱེད་སྒྲོན་མེའི་ཚོགས། །ཞིང་ཁམས་རྒྱ་མཚོ་བཀང་སྟེ་འབུལ་ལགས་ན། །ཐུགས་རྗེ་ཆེན་པོས་དགོངས་ཏེ་བཞེས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨཱ་ལོ་ཀེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཀུན་བཟང་ཏིང་འཛིན་སྒྱུ་འཕྲུལ་ལས་གྲུབ་པའི། །སིམ་པ་སྐྱེད་བྱེད་བཟང་དྲུག་སྨན་གྱི་ཆབ། །ཞིང་ཁམས་རྒྱ་མཚོ༴ ཐུགས་རྗེ་ཆེན་པོས༴ སྔགས་ཐོག་མཐའ་གོང་བཞིན་སྦྱར་ཏེ། གནྡྷེ༴ ཀུན་བཟང་ཏིང་འཛིན་སྒྱུ་འཕྲུལ་ལས་པའི། །རོ་མཆོག་བརྒྱ་དང་ལྡན་པའི་ཞལ་ཟས་རྣམས། །ཞིང་ཁམས་རྒྱ་མཚོ༴ ཐུགས་ཆེན་པོས༴ ནཻ་ཝི་དྱེ༴ ཀུན་བཟང་ཏིང་འཛིན་སྒྱུ་འཕྲུལ་ལས་གྲུབ་པའི། །སྙན་འགྱུར་འབུམ་ལྡན་རོལ་མོའི་བྱེ་བྲག་ཀུན། །ཞིང་ཁམས་རྒྱ་མཚོ་བཀང་སྟེ་འབུལ་ལགས་ན། །ཐུགས་རྗེ་ཆེན་པོས་དགོངས་ཏེ་བཞེས་སུ་གསོལ། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝ་ར་ཤཔྟ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། དེ་ནས། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་ཀྱིས་མཆོད་པར་བགྱི། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝ་ར་ཤཔྟ་རཏྣ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱི་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་ལྷ་མོ་བརྒྱད་ཀྱིས་མཆོད་པར་བགྱི། །ཨོཾ་སརྦ་ཏ་ཐཱ་ག་ཏ་ཨརྻ་ལོ་ཀེ་ཤྭ་ར་ས་པ་རི་ཝ་ར་ཨཥྚ་མངྒ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། དེ་ནས། ས་གཞི་སྤོས་ཆུས་བྱུགས་ཤིང་མེ་ཏོག་བཀྲམ། །རི་རབ་གླིང་བཞི་ཉི་ཟླས་བརྒྱན་པ་འདི། །སངས་རྒྱས་ཞིང་དུ་དམིགས་ཏེ་དབུལ་བ་ཡིས། །འགྲོ་ཀུན་རྣམ་དག་ཞིང་ལ་སྤྱོད་པར་ཤོག །ཨོཾ་ཨི་དཾ་རཏྣ་མནྜལ་ལ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཨཱཿཧཱུཾ་སྭཱཧཱ། ཞེས་མཆོད་ནས། ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང༌། །སྤྱན་སྟོང་བསྐལ་པ་བཟང་པོའི་སངས་རྒྱས་སྟོང༌། །གང་ལ་གང་འདུལ་དེ་ལ་དེར་སྟོན་པའི། །བཙུན་པ་སྤྱན་རས་གཟིགས་ལ་ཕྱག་འཚལ་བསྟོད། །ཆོས་སྐུ་ནམ་མཁའ་ལྟ་བུར་དབྱེར་མེད་ཀྱང༌། །གཟུགས་སྐུ་འཇའ་ཚོན་བཞིན་དུ་སོ་སོར་གསལ། །ཐབས་དང་ཤེས་རབ་མཆོག་ལ་མངའ་བརྙེས་པའི། །རིགས་ལྔ་བདེ་བར་གཤེགས་ལ་ཕྱག་འཚལ་བསྟོད། །བསྟོད་པ་འོས་པ་ཐམས་ཅད་ལ། །ཞིང་རྡུལ་ཀུན་གྱི་གྲངས་སྙེད་ཀྱིས། །ལུས་བཏུད་པ་ཡིས་རྣམ་ཀུན་ཏུ། །མཆོག་ཏུ་དད་པས་ཕྱག་འཚལ་བསྟོད། །ཅེས་གཙོ་འཁོར་རྣམས་ལ་བསྟོད་པར་བྱའོ། །ལྔ་བ་ནི། བདག་བདུན་གཉིས་ཀའི་སྔགས་ཕྲེང་དང་ཕྱག་མཛུབ་ལས་བདུད་རྩི་རྒྱུན་བབ་པས་བུམ་པ་ཡེ་ཤེས་ཀྱི་ཆུས་གང་བར་གྱུར། ན་མོ་རཏྣ་ཏྲ་ཡཱ་ཡ། ན་མཿཨརྻ་ཛྙཱ་ན་ས་ག་ར། བཻ་རོ་ཙ་ན་བྱཱུ་ཧ་ར་ཛཱ་ཡ། ཏ་ཐཱ་ག་ཏ་ཡ། ཨརྷ་ཏེ་སམྱ་ཀ་སཾ་བུདྡྷ་ཡ། ན་མཿ སརྦ་ཏ་ཐཱ་ཏེ་བྷྱཿཨརྷ་ཏེ་བྷྱཿ སམྱ་ཀ་སཾ་བུདྡྷེ་བྷྱཿན་མཿཨརྻ་ཨ་ཝ་ལོ་ཀེ་ཏེ་ཤྭ་ར་ཡ། བོ་དྷི་ས་ཏྭ་ཡ། མཧཱ་ས་ཏྭ་ཡ། མཧཱ་ཀཱ་རུ་ཎི་ཀཱ་ཡ། ཏདྱ་ཐཱ། ཨོཾ་དྷ་ར་དྷ་ར། དྷི་རི་དྷི་རི། དྷུ་རུ་དྷུ་རུ། ཨིཌྜི་ཝི་ཌྜི། ཙ་ལེ་ཙ་ལེ། པྲ་ཙ་ལེ་པྲ་ཙ་ལེ། ཀུ་སུ་མེ། ཀུ་སུ་མེ་ཝ་རེ། ཨི་ལི་མི་ལི། ཙི་ཏི་ཛྭ་ལ་མ་པ་ནཱ་ཡེ་སྭཱ་ཧཱ། ཅེས་གཟུངས་རིང་བརྒྱ་རྩ་བརྒྱད་བཟླས་པའི་མཐར་པདྨ་ས་ཏྭ་སོགས་ཡི་གེ་བརྒྱ་པས་ལྷག་ཆེད་བསྐང༌། དེ་ནས། བདག་བསྐྱེད་ཀྱི་ཡེ་ཤེས་པ་མདུན་བསྐྱེད་ལ་ཐིམ་པར་གྱུར། ཞེས་བརྗོད་དོ། །གསུམ་པ་མཐུན་མཚམས་ཕྱག་མཆོད་ཀྱི་རིམ་པ་ལ་གཉིས། བསྟོད་པའི་ཕྱག་མཆོད་དང༌། གཏོར་མ་འབུལ་བའོ། །དང་པོ་ནི། རང་གི་སྤྱི་བོར་པད་ཟླའི་སྟེང་དུ་དགེ་སློང་མ་དཔལ་མོ་རབ་ཏུ་བྱུང་བའི་ཆ་བྱད་ཅན་ཕྱག་ཐལ་མོ་སྦྱར་ཏེ་བཞུགས་ནས་ངོ་ཆེན་མཛད་པར་གྱུར། ཨོཾ། འཇིག་རྟེན་མགོན་པོ་ལ་ཕྱག་འཚལ་ལོ། །འཇིག་རྟེན་བླ་མ་སྲིད་པ་གསུམ་གྱིས་བསྟོད་པ་པོ། །ལྷ་ཡི་གཙོ་བོ་བདུད་དང་ཚངས་པའི་བསྟོད་པ་པོ། །ཐུབ་པའི་རྒྱལ་མཆོག་གདོད་ནས་གྲུབ་པར་མཛད་པ་པོ། །འཇིག་རྟེན་གསུམ་གྱི་མགོན་པོའི་མཆོག་ལ་ཕྱག་འཚལ་ལོ། །བདེ་གཤེགས་དཔག་མེད་སྐུ་སྟེ་སྐུ་གསང་འཛིན་པ་པོ། །བདེ་གཤེགས་སྣང་མཐའ་ཡས་ཀྱིས་དབུ་བརྒྱན་འཛིན་པ་པོ། །ཕྱག་གཡས་མཆོག་སྦྱིན་ཡི་དྭགས་བཀྲེས་སྐོམ་སེལ་བ་པོ། །ཕྱག་གཡོན་གསེར་གྱི་པདྨས་རྣམ་པར་བརྒྱན་པ་པོ། །དྲི་ཞིམ་རལ་གྲི་ཕྲེང་བ་དམར་སེར་འཁྱུག་པ་པོ། །ཞལ་རས་རྒྱས་པ་ཟླ་བ་ལྟ་བུར་མཛེས་པ་པོ། །སྤྱན་གྱིས་པདྨ་མཆོག་ཏུ་བཟང་ཞིང་ཡངས་པ་པོ། །ཁ་བ་དུང་ལྟར་རྣམ་དཀར་འཁྲིལ་ལེགས་ལྡན་པ་པོ། །དྲི་མེད་འོད་ཆགས་མུ་ཏིག་ཚོམ་བུ་འཛིན་པ་པོ། །མཛེས་པའི་འོད་ཟེར་སྐྱ་རེངས་དམར་པོས་བརྒྱན་པ་པོ། །པདྨའི་མཚོ་ལྟར་ཕྱག་ནི་དངར་བར་བྱས་པ་པོ། །སྟོན་ཀའི་སྤྲིན་གྱི་མདོག་དང་ལྡན་ཞིང་གཞོན་པ་པོ། །རིན་ཆེན་མར་པོས་དཔུང་པ་གཉིས་ནི་བརྒྱན་པ་པོ། །ལོ་མའི་མཆོག་ལྟར་ཕྱག་མཐིལ་གཞོན་ཞིང་འཇམ་པ་པོ། །རི་དྭགས་པགས་པ་ནུ་མ་གཡོན་པ་བཀབ་པ་པོ། །སྙན་ཆ་གདུ་བུས་སྒེག་ཅིང་རྒྱན་རྣམས་འཆང་བ་པོ། །དྲི་མ་མེད་པའི་པདྨའི་མཆོག་ལ་གནས་པ་པོ། །ལྟེ་བའི་ངོས་ནི་པདྨའི་འདབ་ལྟར་འཇམ་པ་པོ། །གསེར་གྱི་སྐ་རགས་མཆོག་ལ་ནོར་བུས་སྤྲས་པ་པོ། །སྟ་ཟུར་དཀྲིས་པའི་རས་བཟང་ཤམ་ཐབས་འཛིན་པ་པོ། །ཐུབ་པའི་མཁྱེན་མཆོག་མཚོ་ཆེན་ཕ་རོལ་ཕྱིན་པ་པོ། །མཆོག་བརྙེས་བསོད་ནམས་མང་པོ་ཉེ་བར་བསགས་པ་པོ། །རྟག་ཏུ་བདེ་བའི་འབྱུང་གནས་རྒ་ནད་སེལ་བ་པོ། །གསུམ་མཐར་མཛད་ཅིང་མཁའ་སྤྱོད་སྤྱོད་པ་སྟོན་པ་པོ། །ལུས་ཅན་མཆོག་སྟེ་བདུད་དཔུང་འཁྲུགས་ལས་རྒྱལ་བ་པོ། །གསེར་གྱི་རྐང་གདུབ་སྒྲ་ཡིས་ཞབས་ཡིད་འོང་བ་པོ། །ཚངས་པའི་གནས་པ་བཞི་ཡིས་དབེན་པར་མཛད་པ་པོ། །ངང་པའི་འགྲོས་འདྲ་གླང་ཆེན་དྲེགས་ལྟར་གཤེགས་པ་པོ། །ཡོངས་རྫོགས་ཉེ་བར་བསགས་ཤིང་བསྟན་པ་གཉེར་བ་པོ། །འོ་མའི་མཚོ་དང་ཆུ་དང་ཆུ་ཡིས་མཚོ་ལས་སྒྲོལ་གྱུར་ཅིག །དེ་ཡན་ཉེར་གཅིག་གྲངས་ཚང་བའི་མཐར་ཕན་ཡོན་བརྗོད་པ་ནི། གང་ཞིག་རྟག་ཏུ་ཐོ་རངས་ལངས་ནས་གུས་པ་ཡིས། །སྤྱན་རས་གཟིགས་ཀྱི་དབང་པོ་ཡིད་ལ་སེམས་བྱེད་ཅིང༌། །བསྟོད་པའི་མཆོག་འདི་དག་ཅིང་གསལ་བར་འདོན་བྱེད་ན། །འདི་ནི་སྐྱེས་པའམ་ནི་བུད་མེད་ཡིན་ཀྱང་རུང༌། །འཇིག་རྟེན་འདིའམ་མ་འོངས་སྐྱེ་བ་ཐམས་ཅད་དུ། །འཇིག་རྟེན་འཇིག་རྟེན་ལས་འདས་དགོས་པ་ཀུན་འགྲུབ་འགྱུར། །དེ་ནས་ཙོག་པུར་ཐལ་སྦྱར་བཅས་འདོད་པའི་དོན་ལ་གསོལ་བ་གདབ་པ་ནི། འཕགས་པ་སྤྱན་རས་གཟིགས་དབང་ཐུགས་རྗེའི་གཏེར། །འཁོར་དང་བཅས་པ་བདག་ལ་དགོངས་སུ་གསོལ། །བདག་དང་ཕ་མ་རིགས་དྲུག་སེམས་ཅན་རྣམས། །མྱུར་དུ་འཁོར་བའི་མཚོ་ལས་བསྒྲལ་དུ་གསོལ། །ཟབ་ཅིང་རྒྱ་ཆེ་བླ་མེད་བྱང་ཆུབ་སེམས། །མྱུར་དུ་རྒྱུད་ལ་སྐྱེ་བར་མཛད་དུ་གསོལ། །ཐོག་མེད་ནས་བསགས་ལས་དང་ཉོན་མོངས་རྣམས། །ཐུགས་རྗེའི་ཆབ་ཀྱིས་མྱུར་དུ་དག་མཛད་ནས། །ཐུགས་རྗེའི་ཕྱག་བརྐྱངས་བདག་དང་འགྲོ་བ་རྣམས། །བདེ་བ་ཅན་གྱི་ཞིང་དུ་དྲང་དུ་གསོལ། །འོད་དཔག་མེད་དང་སྤྱན་རས་གཟིགས་དབང་གིས། །ཚེ་རབས་ཀུན་ཏུ་དགེ་བའི་བཤེས་མཛད་ནས། །མ་ནོར་ལམ་བཟང་ལེགས་པར་བསྟེན་ནས་ཀྱང༌། །མྱུར་དུ་སངས་རྒྱས་ས་ལ་བཞག་ཏུ་གསོལ། །ཞེས་གདུང་ཤུགས་དྲག་པོའི་གསོལ་བ་བཏབ། གསོལ་འདེབས་གཞན་ཡང་འདོན་པར་སྤྲོ་ན་ཟུར་འདེབས་ལས་བླང་བར་བྱའོ། །གཉིས་པ་ནི། དེ་ནས་སྤྱི་བོར་བཞུགས་པའི་དགེ་སློང་མ་འཕགས་པའི་རྣམ་པར་གྱུར་ནས་རང་ལ་ཐིམ་པས་བདག་ཀྱང་འཕགས་པའི་སྐུ་སྔར་བཞིན་བཞེངས་པར་གྱུར། དེ་ནས་ཡི་དམ་ཆོས་སྐྱོང་གཞི་བདག་གི་གཏོར་མ་རྣམས་ཨོཾ་ཨ་མྲྀ་ཏ་སོགས་ཀྱིས་བསངས། ཨོཾ་སྭ་བྷཱ་ཝས་སྦྱངས། སྟོང་པའི་ངང་ལས། བྷྲཱུཾ་ལས་རིན་པོ་ཆེ་སྣོད་ཡངས་ཤིང་རྒྱ་ཆེ་བ་རྣམས་ཀྱི་ནང་དུ་ཨོཾ་འོད་དུ་ཞུ་བ་ལས་བྱུང་བའི་གཏོར་མ་ཟག་པ་མེད་པ་ཡེ་ཤེས་ཀྱི་བདུད་རྩི་རྒྱ་མཚོ་ཆེན་པོར་གྱུར། ཨོཾ་ཨཱཿཧཱུཾ། ཞེས་ལན་གསུམ་བརྗོད་དེ་བྱིན་གྱིས་བརླབས་ནས། ཨོཾ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨི་དམ་བ་ལིངྟ་ཁ་ཁ་ཁཱ་ཧི་ཁཱ་ཧི། ཞེས་ལན་གསུམ་གྱིས་གཏོར་མ་ཕུལ། ཨོཾ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨརྒྷཾ་པྲ་ཏིཙྪཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏིཙྪཾ་སྭཱཧཱ། ཞེས་མཆོད་ནས། ཕྱག་སྟོང་འཁོར་ལོས་བསྒྱུར་བའི་རྒྱལ་པོ་སྟོང༌། །སྤྱན་སྟོང་བསྐལ་པ་བཟང་པོའི་སངས་རྒྱས་སྟོང༌། །གང་ལ་གང་འདུལ་དེ་ལ་དེར་སྟོན་པའི། །བཙུན་པ་སྤྱན་རས་གཟིགས་ལ་ཕྱག་འཚལ་བསྟོད། །ཞེས་བསྟོད་ནས། མཆོད་སྦྱིན་གཏོར་མ་འདི་བཞེས་ལ། །ནད་མེད་ཚེ་དང་དབང་ཕྱུག་དང༌། །དཔལ་དང་གྲགས་དང་སྐལ་བ་བཟང༌། །ལོངས་སྤྱོད་རྒྱ་ཆེན་ཀུན་ཐོབ་ཅིང༌། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །ཅེས་འདོད་དོན་གསོལ། དེ་ནས་ཆོས་སྐྱོང་ལ་དམིགས་ཏེ། ཨོཾ་དྷརྨ་པཱ་ལ་ས་པཱ་རི་ཝ་ར་བྷྱཿ ཨོཾ་ཨ་ཀཱ་རོ་སོགས་བཏགས་པ་ལན་གསུམ་གྱིས་འབུལ། ཨོཾ་ཤྲཱི་དྷརྨ་པཱ་ལ་ས་པཱ་རི་ཝ་ར་ཨརྒྷཾ་པྲ་ཏིཙྪཾ་སྭཱཧཱ། སོགས་ནས། ཤཔྟ་པྲ་ཏིཙྪཾ་སྭཱཧཱ། ཞེས་པའི་བར་གྱིས་མཆོད། སྔོན་ཚེ་བཅོམ་ལྡན་འདས་ཀྱི་སྤྱན་སྔ་རུ། །ཆོས་བཞིན་སྒྲུབ་པ་མཛད་པའི་གང་ཟག་ལ། །བར་ཆད་སྲུང་ཞིང་སྐྱོང་བར་ཞལ་བཞེས་པའི། །ཆོས་སྐྱོང་སྲུང་མ་རྣམས་ལ་ཕྱག་འཚལ་བསྟོད། །ཅེས་པས་བསྟོད། དམ་ཅན་རྒྱ་མཚོ་ཁྱེད་རྣམས་ཀྱིས། །མཆོད་སྦྱིན་གཏོར་མ་འདི་བཞེས་ལ། །དམ་ཚིག་ཅན་གྱིས་བདག་ལ་སྲུངས། །དངོས་གྲུབ་ཀུན་གྱིས་སྟོངས་གྲོགས་མཛོད། །དུས་མིན་འཆི་དང་ནད་རྣམས་དང༌། །གདོན་དང་བགེགས་རྣམས་མེད་པར་མཛོད། །ཅེས་འདོད་དོན་གསོལ། གཉུག་མར་གནས་པའི་གཞི་བདག་ལ་དམིགས་ཏེ། ཨོཾ་བྷཱུ་མི་པཱ་ཏི་ས་པཱ་རི་ཝ་ར་ཨོཾ་ཨ་ཀཱ་རོ་སོགས་བཏགས་པ་ལན་གསུམ་གྱིས་འབུལ། གཞི་བདག་ཆེན་པོ་ཁྱེད་རྣམས་ལ། །མཆོད་སྦྱིན་གཏོར་མ་འདི་འབུལ་ལོ། །བདག་ཅག་དཔོན་སློབ་འཁོར་བཅས་ལ། །རུ་ང་ཕྲག་དོག་མ་མཛད་པར། །དགའ་དང་མགུ་བའི་སེམས་བསྐྱེད་ནས། །བསམ་དོན་ཆོས་བཞིན་འགྲུབ་པར་མཛོད། །ཅེས་འདོད་དོན་གསོལ། དེ་ནས་འདིའི་བྱེ་བྲག་ཀླུ་གཏོར་འབུལ་བ་ནི། རང་གི་སྙིང་གའི་འོད་ཟེར་ཀྱིས་ཕྱིའི་རྒྱ་མཚོ་ཆེན་པོ་ནས་ཀླུ་རྒྱལ་ཝ་རུ་ཎཱ་འཁོར་དང་བཅས་པ་བཛྲ་ས་མཱ་ཛཿ ཞེས་སྤྱན་དྲངས། ཨོཾ་ཝ་རུ་ཎཱ་ས་པཱ་རི་ཝ་ར་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། ཞེས་ལན་གསུམ་གྱིས་འབུལ། ཨོཾ་ཝ་རུ་ཎཱ་ས་པཱ་རི་ཝ་ཨརྒྷཾ་སོགས་ཀྱིས་མཆོད། གདེངས་ཀ་ནོར་བུ་འབར་བའི་འོད་ཟེར་གྱིས། །ས་འོག་མུན་པའི་ཚོགས་རྣམས་འཇོམས་མཛད་ཅིང༌། །བསྟན་ལ་རབ་དཀར་མཐུ་སྟོབས་བསམ་མི་ཁྱབ། །ཀླུ་རྒྱལ་འཁོར་དང་བཅས་ལ་ཕྱག་འཚལ་བསྟོད། །ཅེས་པས་བསྟོད། འཇིག་རྟེན་བདེ་ཞིང་ལེགས་དང༌། །འབྲུ་རྣམས་འཕེལ་ཞིང་ཆོས་འཕེལ་བ། །བདེ་ལེགས་ཐམས་ཅད་འགྲུབ་པ་དང༌། །ཡིད་ལ་འདོད་པ་ཀུན་གྲུབ་མཛོད། །ཅེས་འདོད་དོན་གསོལ་ནས། ཀླུ་རྒྱལ་འཁོར་བཅས་དགྱེས་པའི་འཛུམ་ཞལ་ཕྱེ་སྟེ་རང་གནས་སུ་གཤེགས་པར་གྱུར། ཞེས་བརྗོད་དོ། །དེ་ཡང་བསྡུས་ན་ཐུན་དང་པོ་གཉིས་ལ་འདས་གཏོར་འབུལ་བའི་སྔགས་ཀྱི་མཐར་ཆོས་སྐྱོང་གཞི་བདག་ལ་ཨ་ཀ་རོའི་སྔགས་ཀྱིས་འབུལ། མཆོད་བསྟོད་འདོད་གསོལ་རྣམས་གོང་སྨོས་གཅིག་པུས་འཐུས་པར་བྱ། ཐུན་རྗེས་མ་ལ་དཀྱུས་སུ་བཀོད་པ་ལྟར་སོ་སོར་འབུལ་བའི་མཐར་ཆ་གསུམ་བཏང༌། གཏོར་མགྲོན་རང་གནས་སུ་གཤེགས་པར་བསམ་མོ། །དེ་ཡན་ཆད་དངོས་གཞི་ཆོ་གའི་ལས་རིམ་གྲུབ་བོ། །གསུམ་པ་རྗེས་ཀྱི་བྱ་བ་བསྟན་པ་ལ་གསུམ། ཁྲུས་དང་སྨོན་ལམ། རྗེས་མཆོད་དང་ལྷག་ཆད་བསྐང་བ། གཟུངས་ཆབ་བླངས་ནས་བསྡུ་ལྡང་བྱ་བའོ། །དང་པོ་ནི། གཞན་དུ་རྗེས་མཆོད་ཁྲུས་ཀྱིས་འཐུས་པའི་དབང་དུ་མཛད་ཀྱང་འདིར་ཐོག་མར་ཁྲུས་གསོལ་འབུལ་བ་ལ་རྒྱས་པར་སྤྲོ་ན། ཁྲུས་ཁང་བསྐྱེད་པ་ནི། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་ཀྱི་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུས། །ཡིད་འོང་ལེགས་པར་བཀང་བའི་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཁྲུས་གསོལ་བ་ནི། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། །འདི་ནི་ཁྲུས་མཆོག་དཔལ་དང་ལྡན། །ཐུགས་རྗེའི་ཆུ་ནི་བླ་ན་མེད། །བྱིན་རླབས་ཡེ་ཤེས་ཆུ་ཡིས་ནི། །ཅི་འདོད་དངོས་གྲུབ་བསྩལ་དུ་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། རྒྱལ་བའི་སྐུ་གསུང་ཐུགས་མཆོག་ལ། །ཉོན་མོངས་སྒྲིབ་པ་མི་མངའ་ཡང༌། །སེམས་ཅན་སྒོ་གསུམ་སྒྲིབ་སྦྱང་ཕྱིར། །གཙང་མ་ཆབ་ཀྱིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤཱི་ཡེ་ཧཱུཾ། སྐུ་ཕྱི་བ་ནི། དེ་དག་སྐུ་ལ་མཚུངས་པ་མེད་པའི་གོས། །གཙང་ལ་དྲི་རབ་བསྒོས་པའི་སྐུ་ཕྱིའོ། །ཨོཾ་ཧཱུཾ་ཏྲཱཾ་ཧྲཱིཿཨཱཿཨོཾ་སརྦ་ཏ་ཐཱ་ག་ཏ་ཀཱ་ཡ་བི་ཤོ་དྷ་ན་ཡེ་སྭཱཧཱ། ན་བཟའ་འབུལ་བ་ནི། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པའི། །གོས་བཟང་རིན་ཆེན་བདག་བློ་སྦྱངས་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་ཨཱཿཧཱུཾ་སྭཱཧཱ། རྒྱན་འབུལ་བ་ནི། རྒྱལ་བ་མཚན་དཔེའི་རང་བཞིན་རྒྱན་ལྡན་ཕྱིར། །རྒྱན་གཞན་དག་གིས་བརྒྱན་པར་མི་འཚལ་ཡང༌། །རིན་ཆེན་རྒྱན་མཆོག་ཕུལ་བས་འགྲོ་ཀུན་གྱི། །མཚན་དཔེས་བརྒྱན་པའི་སྐུ་ལུས་ཐོབ་པར་ཤོག །ཨོཾ་རཏྣ་ཨ་ལངྐཱ་ར་ཡེ་ཨཱཿཧཱུཾ་སྭཱཧཱ། དེ་ཡང་བསྡུ་ན་སློབ་དཔོན་གྱི་མདུན་དུ་མེ་ལོང་ལ་ལྷའི་གཟུགས་བརྙན་འཆར་བ་ལ་གཟུངས་བུམ་གྱི་ཆུ་བླུགས་ཏེ། འགྲོ་བའི་སྒྲོན་མེ་སྤྱན་རས་གཟིགས་མགོན་ལ། །དྲི་ཞིམ་བདུད་རྩིའི་རྒྱུན་གྱིས་ཁྲུས་གསོལ་བས། །འགྲོ་བའི་སྒྲིབ་གཉིས་དྲི་མ་ཀུན་བསལ་ནས། །དྲི་བྲལ་སྐུ་གསུམ་བརྙེས་པའི་བཀྲ་ཤིས་ཤོག །ཅེས་སྐུ་ཁྲུས་ཕུལ་ནས་སྨོན་ལམ་གདབ་པ་ནི། སྐྱེ་ཞིང་སྐྱེ་བ་དག་ནི་ཐམས་ཅད་དུ། །རིགས་བཟང་བློ་གསལ་ང་རྒྱལ་མེད་པ་དང༌། །སྙིང་རྗེ་ཆེ་ཞིང་བླ་མ་ལ་གུས་ལྡན། །སྤྱན་རས་གཟིགས་ཀྱི་དམ་ཚིག་ལ་གནས་ཤོག །སྤྱན་རས་གཟིགས་དབང་ཁྱེད་སྐུ་ཅི་འདྲ་དང༌། །འཁོར་དང་སྐུ་ཚེའི་ཚད་དང་ཞིང་ཁམས་དང༌། །ཁྱོད་ཀྱི་མཚན་མཆོག་བཟང་པོ་ཅི་འདྲ་བ། །དེ་འདྲ་ཁོ་ནར་བདག་སོགས་འགྱུར་བར་ཤོག །བྱང་ཆུབ་སེམས་མཆོག་རིན་པོ་ཆེ། །མ་སྐྱེས་པ་རྣམས་སྐྱེ་གྱུར་ཅིག །སྐྱེས་པ་ཉམས་པ་མེད་པ་ཡང༌། །གོང་ནས་གོང་དུ་འཕེལ་བར་ཤོག །གཉིས་པ་ནི། དེ་ནས་མཆོད་པ་ཁ་གསོས་ཏེ་མཆོད་འབུལ་བ་ནི། ཨོཾ་ཨརྻ་ལོ་ཀེ་ཤྭ་ར་ས་པཱ་རི་ཝ་ར་ཨརྒྷཾ་པྲ་ཏིཙྪཾ་སྭཱཧཱ། སྔགས་ཐོག་མཐའ་གོང་བཞིན་སྦྱར་ཏེ། པཱ་དྱེཾ༴ པུཥྤེ༴ དྷཱུ་པེ༴ ཨ་ལོ་ཀེ༴ གནྡྷེ༴ ནཻ་ཝི་དྱེ༴ ཤཔྟ་པྲ་ཏིཙྪཾ་སྭཱཧཱ། ཞེས་པས་མཆོད་ནས། སྲིད་པའི་འཇིགས་ལས་སྐྱོབ་པ་དང༌། །ཕུན་ཚོགས་དངོས་གྲུབ་ཀུན་སྟེར་བ། །ཡིད་བཞིན་ནོར་དང་རྨད་བྱུང་བའི། །བཅོམ་ལྡན་ཁྱོད་ལ་ཕྱག་འཚལ་བསྟོད། །ཅེས་བསྟོད་ནས། ལྷག་ཆད་བསྐང་བ་ནི། བཅོམ་ལྡན་འདས་ཐུགས་རྗེ་ཆེན་པོ་དང་ལྡན་པ་བདག་ལ་དགོངས་སུ་གསོལ། བདག་ཅག་ལས་དང་པོ་པར་གྱུར་པས་བྱིང་བ་དང་རྒོད་པའི་དབང་གིས་ཏིང་ངེ་འཛིན་མི་གསལ་བ་དང༌། སྔགས་མ་དག་པ་དང༌། ཆོ་ག་ལྷག་ཆད་དུ་གྱུར་པ་དང༌། གཙང་སྦྲ་ཆུང་བ་ལ་སོགས་པ་ཐམས་ཅད་འཕགས་པ་ཐུགས་རྗེ་ཆེན་པོ་དང་ལྡན་པ་ཁྱེད་རྣམས་ལ་བཟོད་པར་གསོལ་གྱི། བདག་ལ་སྒྲིབ་པ་མི་འགྱུར་བར་བྱིན་གྱིས་བརླབ་ཏུ་གསོལ། ཞེས་བརྗོད་ལ། ཨོཾ་པདྨ་ས་ཏྭ་ས་མ་ཡ། མ་ནུ་པཱ་ལ་ཡ། པདྨ་ས་ཏྭ་ཏེ་ནོ་པ་ཏིཥྛ་དྲི་ཌྷ་མི་བྷ་ཝ། སུ་ཏོ་ཥྱ་མི་བྷ་ཝ། སུ་པོ་ཥྱོ་མི་བྷ་ཝ། ཨ་ནུ་རཀྟོ་མེ་བྷ་ཝ། སརྦ་སིདྡྷི་མྨེ་པྲ་ཡ་ཙྪ། སརྦ་ཀརྨ་སུ་ཙ་མེ། ཙིཏྟཾ་ཤྲཱི་ཡཾཿཀུ་རུ་ཧཱུཾ། ཧ་ཧ་ཧ་ཧ་ཧོཿབྷ་ག་ཝན་སརྦ་ཏ་ཐཱ་ག་ཏ། པདྨ་མཱ་མེ་མུཉྩ། པདྨ་བྷ་ཝ། མཧཱ་ས་མ་ཡ་ས་ཏྭ་ཨཿ ཅེས་ལན་གསུམ་བརྗོད། གསུམ་པ་ནི། ཁྲུས་ཆབ་ཀྱི་དངོས་གྲུབ་བླང་བ་ནི། ཨོཾ་མ་ཎི་པདྨེ་ཧཱུཾ། ཞེས་བརྗོད་པས་མདུན་བསྐྱེད་ཀྱི་ཐུགས་ཀ་ནས་འཕགས་པ་ཐུགས་རྗེ་ཆེན་པོ་གཙོ་འཁོར་གསུམ་རང་གི་མདུན་གྱི་ནམ་མཁར་བྱོན། སྐུའི་ཆ་ལས་བདུད་རྩིའི་རྒྱུན་བབ། རང་གི་སྤྱི་བོ་ནས་ཞུགས་ཏེ་ལུས་ཀྱི་ཕྱི་ནང་བར་གསུམ་ཐམས་ཅད་བཀྲུས་པས་སྒོ་གསུམ་གྱི་ནད་གདོན་སྡིག་སྒྲིབ་བག་ཆགས་དང་བཅས་པ་ཐམས་ཅད་ལྷག་མ་མེད་པར་བྱང་ཞིང་དག་པར་གྱུར། ཨོཾ་མ་ཎི་པདྨེ་ཧཱུཾ། ཞེས་ལན་གསུམ་བརྗོད་པ་དང་བསྟུན་ཁྲུས་ཆུ་ལན་གསུམ་འཐུང་ཞིང་ཁྲུས་བྱས། དངོས་གཞིའི་ཉིན་ཁྲུས་ཆུ་ཁོང་དུ་མི་མིད་པར་ཁ་གདོང་ལན་གསུམ་བཀྲུས་ཏེ་ཁྲུས་བྱ། ཞེས་འཐུང་ཞིང་ཁྲུས་བྱས་པས་དང་པོས་ཉོན་སྒྲིབ་དག གཉིས་པས་ཤེས་སྒྲིབ་དག གསུམ་པས་སྐྱེ་མེད་ཆོས་སྐུ་ཐོབ་པར་བསམ། སླར་ཡང་འཕགས་པ་གཙོ་འཁོར་གསུམ་རང་གི་སྤྱི་བོར་ཐིམ་པས་རང་གི་ལུས་ངག་ཡིད་གསུམ་འཕགས་པའི་སྐུ་གསུང་ཐུག་རྡོ་རྗེའི་རང་བཞིན་དུ་གྱུར་པར་བསམ་ལ་ཅུང་ཟད་མཉམ་པར་གཞག་གོ །དེ་ནས་སྒྲུབ་གཞི་ཚོམ་བུ་ཡིན་ན་དེ་ལ་དམིགས་ཏེ། ཐུགས་རྗེ་ཕྱག་ན་པདྨོ་ཡིས། །ཡིད་ཀྱི་པདྨོ་ཁ་ཕྱེ་ནས། །རི་བོ་ཏ་ལར་གཤེགས་ནས་ཀྱང༌། །ཚུར་བྱོན་ཐུགས་རྗེ་ཆེན་པོ་མུཾཿ ཞེས་བརྗོད་པས་ཡེ་ཤེས་པ་གཤེགས་པར་བསམ། སྒྲུབ་གཞི་རས་བྲིས་ཡིན་ན། འདིར་ནི་གཟུགས་དང་ལྷན་ཅིག་ཏུ། །འགྲོ་བའི་དོན་དུ་བཞུགས་ནས་ཀྱང༌། །ནད་མེད་ཚེ་དང་དབང་ཕྱུག་དང༌། །མཆོག་རྣམས་སྦྱིན་པར་མཛད་དུ་གསོལ། །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཞེས་བརྟན་བཞུགས་བྱ། བདག་བསྐྱེད་ཀྱི་ཞལ་ཕྱག་རྣམས་བསྡུས་ཏེ་རང་ཐུགས་རྗེ་ཆེན་པོ་ཞལ་གཅིག་ཕྱག་གཉིས་པའི་སྐུར་གྱུར། དགེ་བ་འདི་ཡིས་མྱུར་དུ་བདག །ཐུགས་རྗེ་ཆེན་པོ་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། །དེ་ཡི་ས་ལ་འགོད་པར་ཤོག །ཁྱེད་ལ་མཆོད་བསྟོད་གསོལ་བ་བཏབ་པའི་མཐུས། །བདག་སོགས་གང་དུ་གནས་པའི་ས་ཕྱོགས་སུ། །ནད་གདོན་དབུལ་འཕོང་འཐབ་རྩོད་ཞི་བ་དང༌། །ཆོས་དང་བཀྲ་ཤིས་འཕེལ་བར་མཛད་དུ་གསོལ། །ཞེས་དགེ་རྩ་བྱང་ཆུབ་ཏུ་བསྔོ་བ་དང༌། བཟང་སྤྱོད་དང་བདེ་སྨོན་གཙོ་བོར་གྱུར་པའི་སྨོན་ལམ་དང༌། མཆོག་གསུམ་གཙོ་བོར་གྱུར་པའི་བཀྲ་ཤིས་རྒྱས་བསྡུས་ཅི་རིགས་པས་མཐའ་བརྒྱན་པར་བྱའོ། །དེ་ཡང་སྦྱོར་དངོས་ཉིན་གཉིས་ལ་ཆོ་ག་ཚར་གསུམ་རེ་དང༌། རྗེས་ཀྱི་ཉིན་གསོ་སྦྱོང་བཞག་ནས་ཆོ་ག་ཚར་གཅིག་བྱ་བ་ལས། ཐུན་དང་པོ་རྣམས་སྨོས་མ་ཐག་པ་མཐའ་ཆགས་སུ་འདོན་པ་དང༌། ཐུན་ཕྱི་མ་རྣམས་འགོ་ལེན་མཚམས་ཇི་ལྟར་བལྟམས་པས་ཁྲུས་དང༌། ཨོཾ་པདྨ་ཨུཏྤཱ་ཝཱ་ཡེ་སྭཱཧཱ། ཞེས་པའི་སྔགས་རྒྱ་སྔོན་དུ་བཏང་ནས་ཕྱོགས་བཅུ་དུས་གསུམ་སོགས་ཀྱི་སྐྱབས་སེམས་དང༌། རང་ཉིད་སྐད་ཅིག་གིས་ཐུགས་རྗེ་ཆེན་པོའི་སྐུར་བཞེངས་པར་གྱུར། ཞེས་བརྗོད། དེ་ནས་བསངས་ཆུ་སྒྲུབ་པ་དང་བདག་གནས་ཡོ་བྱད་བྱིན་གྱིས་བརླབས་པ་རྣམས་ཐུན་འོག་མ་རྣམས་ལ་མ་བྱས་ཀྱང་ཆོག སླར་ཡང་ཚོགས་ཞིང་ནས་བཟུང་ཤིས་བརྗོད་ཀྱི་བར་སྔར་བཞིན་ཆ་ཚང་གནང༌། དེ་ཡང་སྦྱོར་བའི་ཉིན་ཤ་ཆང་སྒོག་བཙོང་སོགས་སྤངས་ཏེ་དཀར་གསུམ་ལ་བརྟེན་པའི་ཟས་སྟན་གཅིག་པ་བྱ་དགོས། ཆོ་ག་ཡང་འུར་འདོན་དུ་མ་སོང་བར་དལ་ཞིང་ལྷོད་ཆགས་པར་ཚིག་དོན་དྲན་པའི་སྒོ་ནས་འདོན། སྔགས་ཀྱང་སྒྲ་ཆེར་མ་ཡིན་པ་དང༌། གཏམ་དང་མ་འདྲེས་པ་དང༌། གུག་ཀྱེད་ཀླད་ཀོར་ཚེ་དྲག་མ་ཉམས་པ་དང༌། གཞན་དུ་མ་གཡེངས་པར་སྒྲ་སོགས་གསུམ་ལ་དམིགས་ཏེ་ཤུབ་བུར་བཟླ་བ་དང༌། དངོས་གཞིའི་ཉིན་སྔ་དྲོ་ལངས་དུས་ནས་སྨྲ་བ་བཅད་དེ་གཏམ་ཚིག་གཅིག་ཀྱང་མི་བྱ་བ་དང༌། ཟས་ཉག་མ་གཅིག་གམ་ཆུ་ཐིག་པ་གཅིག་ཀྱང་ཁོང་དུ་མི་མིད་པ་མ་ཟད་མཆིལ་མ་ཡང་ཕྱིར་དོར་དགོས། ཆོ་ག་ཡང་སྒྲ་ཤུགས་ཆུང་ངུའི་སྒོ་ནས་དལ་བུས་འདོན། སྔགས་ཀྱང་ཡིད་བཟླས་གཙོ་བོར་བྱས་ཏེ་མེ་དང་སྒྲ་ལ་གཞོལ་བའི་བསམ་གཏན་དང༌། སྒྲ་མཐར་བརྗོད་པ་མེད་པའི་ཏིང་ངེ་འཛིན་ལ་གནས་པར་བྱ། ཐུན་མཚམས་ཐམས་ཅད་དུའང་ཐུགས་རྗེ་ཆེན་པོའི་ང་རྒྱལ་དང་མ་བྲལ་བའི་ངང་ནས་སྣང་ཚད་འཕགས་པའི་སྐུ་དང༌། གྲགས་ཚད་ཡི་གེ་དྲུག་མའི་རང་སྒྲ། དྲན་ཚད་བྱམས་སྙིང་རྗེ་བྱང་ཆུབ་སེམས་སུ་བསྒོམ་པར་བྱའོ། །དེ་ལྟར་སྨྱུང་བར་གནས་པ་དང་གཟུངས་སྔགས་བཟླས་པ་ལ་ཕན་ཡོན་བསམ་གྱིས་མི་ཁྱབ་པ་མདོ་ལས་གསུངས་ཤིང༌། བསྡུ་ན། སྨྱུང་གནས་ཆ་གཅིག་ཙམ་བསྲུངས་པའི་མི་དེ་བསྐལ་པ་བཞི་ཁྲིའི་འཁོར་བ་ཕྱིར་བསྙིལ་བ་དང༌། གཟུགས་སྔགས་ལན་གཅིག་བརྗོད་པའི་མི་དེའང་ངན་སོང་དུ་མི་ལྟུང་བར་འཕགས་པས་ཞལ་གྱིས་བཞེས་པར་གསུངས་པས་ན་བློ་ལྡན་རྣམས་ཀྱིས་ལམ་བཟང་འདི་ལ་ཅི་ནུས་སུ་བརྩོན་པར་བྱའོ། །འདིར་སྒྲུབ་པའི་གཟུངས་བུམ་གྱི་ཆུས་ཀྱང་གང་ལ་རེག་པ་ཐམས་ཅད་འབྲེལ་ཚད་དོན་ལྡན་དུ་འགྱུར་བ་མངོན་སུམ་དུ་གྲུབ་པས་རི་ཀླུང་གི་ཁྲུས་དང་ནད་པ་དང་ཤི་བའི་རུས་པ་དང་སྨན་དང་རིལ་བུ་སོགས་ཐམས་ཅད་ལ་ཁྱབ་པར་བྱ་འོས་པ་ཉིད་དོ། །འདིར་འབད་དགེ་བ་སྟོན་ཀའི་ཟླ་འདྲ་འདིས། །འབྲེལ་ཚད་འཁོར་བའི་ཚ་གདུང་ཀུན་བསལ་ནས། །ཞི་བདེ་བསིལ་བའི་གོ་འཕང་མཆོག་བརྙེས་ཏེ། །འགྲོ་བ་འདྲེན་པའི་དཔལ་དུ་བདག་གྱུར་ཅིག །ཅེས་པ་འདིའང་སྔར་ནས་ཤེས་ལྡན་འགའ་དང་མོལ་བ་བྱུང་བས་རྐྱེན་བྱས་ཆོག་ཁྲིགས་འདི་འདྲ་ཞིག་རྩོམ་འདུན་ཡོད་པའི་སྟེང༌། ཉེ་ཆར་རང་སློབ་མཚམས་པ་ཀུན་དགའི་མིང་ཅན་གྱིས་ཟོང་སྣ་གསུམ་གྲངས་ལྡན་དང་འཕགས་པའི་སྐུ་བརྙན་གྱི་རྟེན་བཅས་ཆེད་གཉེར་ནན་གྱིས་བསྐུལ་བའི་ངོར། ཤཱཀྱའི་བཙུན་པ་དགེ་རིན་པས་རང་གནས་གྲོ་ལུང་རི་ཁྲོད་དུ་རེག་ཟིན་འདེབས་སྐབས་ཡི་གེ་པ་ནི་བསྐུལ་བ་པོ་དེ་ཉིད་ཀྱིས་བགྱིས་པ་དགེ་ལེགས་སུ་གྱུར་ཅིག །དགེའོ།། །།